Lantano - Wikipedia\nSarong halimbawa nin purong lantano\nAn lantano (Ingles: lanthanum) iyo sarong elementong kimikal na may simbolo na La asin atomikong bilang na 57. Ini iyo sarong malumoy, duktilo, mala-pirak na puting metal na paluway-luway na nagtatakla kun magkakontak sa ere. Ini an eponimo kan seryeng lantanido, sarong grupo nin 15 na mga magkapararehong elemento sa tahaw nin lantano asin lutetyo sa peryodikong tableta, kun sain an lantano an pinakaenot asin an prototype. An lantato iyo tradisyonal na pigkakaag bilang saro sa mga bihirang elementong pankinaban. An harus na istadong oksidasyon kaini iyo +3. An lantano mayo nin biyolohikal na ambag sa mga tawo pero iyo esensyal sa nagkapirang mga bakterya. Bako ini partikular na nakakalason sa mga tawo pero iyo nagpapahiling nin pirang antimikrobyal na aktibidad.\nAn lantano iyo harus nangyayari kaiba an seryo asin iba pang mga bihirang elementong pankinaban.An lantano iyo enot na nadiskobre kan Suwekong kimiko na si Carl Gustaf Mosander kaidtong 1839 bilang sarong impuridad sa cerium nitrate – kaya an ngarang lanthanum, gikan sa Suanoy na Griyegong λανθάνειν (lanthanein), boot-sabihon "magtago". Alagad ini iyo pigkaklasipika bilang sarong bihirang elementong pankinaban, an lantano iyo an ika-28 na pinakaabundanteng elemento sa kadagaan, harus tolong beses mas dakul sa tingga. Sa mga mineral arug kan monazite asin bastnäsite, an lantano iyo pigbibilog nin harus kwarterya nin kontentong lantanido. Pigsusuway ini gikan sa mga mineral sa komplikadong proseso kaya ngani an purong lantanong metal iyo dae pa nasusuway hasta 1923.\nAn mga kompuwesto nin lantano iyo igwang dakul na aplikasyon bilang kataliko, pandugang sa salming, carbon arc lamps para sa mga ilaw sa mga istudyo asin projector, elementong pang-ignisyon sa mga lighter asin torch, electron cathodes, scintillators, gas tungsten arc welding electrodes, asin iba pang mga bagay. An lanthanum carbonate iyo ginagamit bilang sarong phosphate binder enkaso nin halangkaw na lebel kan phosphate sa dugo na nahihiling sa pagpalya kan kidney.\nAn Wikimedia Commons igwa nin medya dapit sa Lanthanum.\nKinua sa "https://bcl.wikipedia.org/w/index.php?title=Lantano&oldid=203321"\nHuring binago an pahinang ini kaitong 21 Marso 2021, alas 06:06.


Clean-up Drive at Barangay Sta Elena, Virac | Municipality of Virac\nClean-up Drive at Barangay Sta Elena, Virac\nNgonian na aldaw satuya ng pinun an ang mano manong dredging kang sta elena creek saro sa river tributary nin Gogon River. Dakulang bagay ang aktibidad na ini sa pag improbar kang kalinigan sa area asin pag ayos kang agos nin tubig. Ang manual dredging na ini gigibohon puon sa creek nin lanao hanggang sa bunganga nin creek sa brgy concepcion. Bukod pa dindi, ang katuyuhan pa kang aktibidad na, iyo na masiguro na dai nin mga sagang sa agihan nin tubig sa creek na makawsa nin baha sa sta elena area.\nKatakod ini kang marching order ni Mayor Posoy Sarmiento na ayuson ang gabos na mga waterbodies na naka konektar sa salog.


Solusyon (kimika) - Wikipedia\nPaggibo nin maasgad na tubig na solusyon sa paagi nin pagtunaw kan tablang asin (NaCl) sa tubig. An asin iyo an solute sagkod an tubig iyo an solvent.\nSa kimika, an solusyon (Ingles: solution) iyo sarong espesyal na klase nin salak na homogeneous na pigbibilog nin duwa o mas dakol na mga substansya. Sa arug kaiyang salak (mixture), an solute iyo an substansyang natunaw sa lain pang substansya, na iyo an solvent. An prosesong pagsalak kan sarong solusyon nangyayari sa sukol kun sain yaon an mga epekto kan kimikal na polaridad, na minaresulta sa mga interaksyon na ispesipiko sa solbasyon (solvation). An solusyon iyo harus igwa nin kamugtakan kan solvent kun sain an solvent iyo an mas dakulang praksyon kan salak, na iyo an bistong kaso.\nSarong importanteng parametro kan solusyon iyo an konsentrasyon, na iyo sarong sukol kan bilang nin solute sa sarong aram na bilang nin solusyon o solvent. An terminong "tubigong solusyon" o "aqueous solution" iyo ginagamit kun saro sa mga solvent iyo tubig.\nAn solusyon iyo sarong salak na homogeneous (homogeneous mixture) nin duwa o mas dakol na mga substansya.\nAn mga partikulo nin solute sa solusyon dae mahihiling nin mata.\nAn solusyon dae minatugot nin tama kan liwanag para maglakop sa purakang direksyon.\nAn solusyon iyo pusog.\nAn solute gikan sa solusyon iyo dae maisusuway gamit an pag-sara (filtration) (o sa mekanikal na paagi).\nIni iyo pigbibilog sana nin sarong hitsura.\nKinua sa "https://bcl.wikipedia.org/w/index.php?title=Solusyon_(kimika)&oldid=209306"\nHuring binago an pahinang ini kaitong 12 Hulyo 2021, alas 14:21.


Hilinga an Ritrato sa Magasin na An Torrengbantayan | Pag-aadalan\nPirang beses mo nang nasabi iyan sa sadiri mo o sa iba kun binubuklat mo an bagong isyu kan magasin na ini? An magagayon na ritrato na maingat na ginibo o pinili ilinaag diyan na igwa nin katuyuhan. Pantabang iyan sa pagtutukdo tanganing kita paisipon asin mapahiro an buot. Nangurugnang makakatabang iyan pag kita nag-aandam asin nagpapartisipar sa Pag-adal sa Torrengbantayan.\nHalimbawa, pag-isipan kun taano ta an inot na ritrato sa kada artikulong pag-aadalan iyo an pinili para sa artikulong iyan. Ano an ilinaladawan kaiyan? Ano an koneksiyon kaiyan sa titulo kan artikulo o sa pinakatemang teksto? Sa iba pang mga ritrato, isipon kun ano an koneksiyon kan kada saro kaiyan sa temang pinag-uulayan asin sa saimo mismong buhay.\nGugustuhon kan namamayo sa Pag-adal sa Torrengbantayan na tawan nin oportunidad an kongregasyon na komentuhan an kada ritrato, sabihon kun ano an koneksiyon kaiyan sa leksiyon o kun ano an epekto kaiyan sa sainda personalmente. Kun minsan, sinasabi sa kapsiyon kun sa arin na parapo konektado an ritrato. Sa ibang mga ritrato, puwedeng magdesisyon an namamayo kun sain na parapo pinakamarahay na pag-ulayan an kada saro kaiyan. Sa siring, an gabos lubos na makikinabang sa ginibong paagi tanganing an mga leksiyon na yaon sa Tataramon nin Diyos magin malinaw sa isip kan mga nagbabasa.\nArog kaini an pagkasabi nin sarong brother, “Pagkatapos mabasa an sarong artikulo na magayon an pagkagibo, an mga ritrato iyo an garo icing sa keyk.”


Siisay an lalaking ini, asin paano sia nagin disipulo ni Jesus?\nSIISAY daw an pinakamarahay na lingkod nin Dios na nabuhay kasuarin man?— Tama ka, si Jesu-Cristo. Sa paghona mo daw puede kitang magin arog nia?— Bueno, sinasabi kan Biblia na nagtao sia nin halimbawa na susunodon niato. Asin inaagda nia kitang magin mga disipulo nia.\nAram mo daw kun ano an boot sabihon kan pagigin disipulo ni Jesus?— Nagkapira an boot sabihon kaiyan. Enot, dapat kitang makanood sa saiya. Alagad bako sana iyan. Dapat man na talagang tubodon niato an sinasabi nia. Kun iyo, gigibohon niato an sinasabi nia sa sato.\nDakol an nagsasabi na nagtutubod sinda ki Jesus. Sa paghona mo daw sinda gabos talagang disipulo nia?— An kadaklan sa sainda bako. Tibaad nagsisimba sinda. Alagad an dakol sa sainda nungka na nagtao nin panahon na adalan an itinokdo ni Jesus. An totoo, idto sanang nagsusunod sa halimbawa ni Jesus an saiyang mga disipulo.\nPag-olayan niato an nagkapira sa mga disipulo ni Jesus kan sia tawo digdi sa daga. An saro sa enot na nagin disipulo iyo si Felipe. Hinanap ni Felipe an katood niang si Natanael (na inaapod man na Bartolome), na naheheling mong nakatukaw sa sirong nin sarong kahoy. Kan si Natanael magduman ki Jesus, an sabi ni Jesus: ‘Uya an sarong tawong sadiosan, tunay na aki ni Israel.’ Napangalas si Natanael asin naghapot sia: ‘Paano mo ako namidbid?’\nSiisay an inaapod ni Jesus na magin saiyang mga disipulo?\n“Bago ka apodon ni Felipe, mantang yaon ka sa sirong kan higuerra, naheling taka,” sabi ni Jesus. Nagngalas na marhay si Natanael na aram ni Jesus nin eksakto kun haen sia, kaya an sabi ni Natanael: “Ika an Aki nin Dios, ika an Hade kan Israel.”—Juan 1:49.\nJudas Iscariote, Judas (inaapod man na Tadeo), Simon\nAn iba nagin mga disipulo ni Jesus kan aldaw bago nagin disipulo si Felipe asin Natanael. Sinda si Andres asin an tugang niang si Pedro saka si Juan asin tibaad an tugang ni Juan na si Santiago. (Juan 1:35-51) Minsan siring, paghaloyhaloy, an apat na ini nagbalik sa negosyo nindang pagsira. Dangan sarong aldaw kan si Jesus naglalakaw sa tampi kan Dagat nin Galilea, naheling nia si Pedro asin Andres na nag-iitsa nin hikot sa dagat. Inapod sinda ni Jesus: “Madia kamo sa hudian ko.”\nSantiago (aki ni Alfeo), Tomas, Mateo\nPagrayorayo pa, naheling ni Jesus si Santiago asin Juan. Nasa baroto sinda kaiba kan saindang ama, na tinatahi an saindang mga hikot. Inapod man sinda ni Jesus na sumunod sa saiya. Kun ika inapod ni Jesus ano daw an gigibohon mo? Maiba ka daw tolos sa saiya?— Midbid kan mga lalaking ini kun siisay si Jesus. Aram ninda na sia isinugo nin Dios. Kaya tolos-tolos na binayaan ninda an saindang pagsira asin suminunod sinda ki Jesus.—Mateo 4:18-22.\nKan an mga lalaking ini magin mga parasunod ni Jesus, nangangahulogan daw iyan na pirme nang tama an ginigibo ninda?— Dai. Tibaad nagigirumdoman mo na nagdiriskutiran pa ngani an mga lalaking ini kun baga siisay sa sainda an pinakasikat. Alagad naghinanyog sinda ki Jesus, asin andam sindang magbago. Kun kita andam na magbago, puede man kitang magin disipulo ni Jesus.\nSantiago (tugang ni Juan), Andres, Pedro\nInagda ni Jesus an gabos na klaseng tawo na magin disipulo nia. Sarong beses, may mayaman na hoben na namamahala na nagdolok ki Jesus asin naghapot kun paano magkakamit nin buhay na daing katapusan. Kan sabihon kan mayaman na namamahala na nagkukuyog sia kan mga togon nin Dios poon kan sia aki pa, inagda sia ni Jesus: “Madia sumunod ka sa sako.” Aram mo daw kun ano an nangyari?—\nBueno, kan maaraman kan tawo na an pagigin disipulo ni Jesus dapat na magin mas importante kisa pagigin mayaman, namondo siang marhay. Dai sia nagin disipulo ni Jesus ta mas dakula an pagkamoot nia sa saiyang kuarta kisa pagkamoot nia sa Dios.—Lucas 18:18-25.\nKan haros saro may kabangang taon nang naghuhulit si Jesus, pinili nia an 12 sa saiyang mga disipulo na magin mga apostol. An mga apostol mga lalaki na isinugo nia sa espesyal na gibohon. Aram mo daw an ngaran ninda?— Helingon ta kun kaya tang aramon iyan. Helinga an retrato ninda digdi, asin probari kun masasabi mo an ngaran ninda. Dangan probaring isabi nin tuom an ngaran ninda.\nSairisay an mga babaeng ini na nagtabang ki Jesus kan sia naghuhulit?\nPag-abot nin panahon, nagin maraot an saro sa 12 apostol. Sia si Judas Iscariote. Paghaloyhaloy, pinili an saro pang disipulo na magin apostol. Aram mo daw an ngaran nia?— Matias. Sa huri, nagin man mga apostol si Pablo asin Bernabe, alagad dai sinda kaiba kan 12.—Gibo 1:23-26; 14:14.\nArog kan nanodan niato sa Kapitulo 1 kan librong ini, nagpaheling nin interes si Jesus sa saradang na aki. Taano daw?— Huli ta aram nia na puede man sindang magin disipulo nia. Sa katunayan, parate na an mga aki nakakasabi nin mga bagay sa paagi na puedeng magin dahelan na an mga nasa edad na maghinanyog asin magmawot na orog pang mag-adal manongod sa Dakulang Paratokdo.\nDakol man na babae an nagin disipulo ni Jesus. An nagkapira nagbaklay kaiba nia kan sia magduman sa ibang mga siudad tanganing maghulit. Ginibo iyan ni Maria Magdalena, Juana, asin Susana. Tibaad nagtabang man sinda sa pag-andam kan kakanon nia asin sa paglaba kan mga gubing nia.—Lucas 8:1-3.\nGusto mo daw na magin disipulo ni Jesus?— Girumdoma, dai kita nagigin disipulo paagi sa pagsabi sana na saro kita sa mga disipulo nia. Dapat na kita gumawe nin siring sa mga disipulo nia saen man kita, bako sanang kun kita nag-aatender sa Kristianong mga pagtiripon. May naiisip ka daw na mga lugar na duman importante na kita gumawe siring sa disipulo ni Jesus?—\nIyo, maninigong gibohon niato iyan sa harong. Alagad an saro pang lugar iyo an eskuelahan. An maninigo na dai niato noarin man paglingawan na duwa iyo na tanganing magin tunay na disipulo ni Jesus, dapat na kita gumawe nin arog nia sa bilog na aldaw, aroaldaw, yaon man kita saen.\nSaen importante na kita gumawe siring sa sarong disipulo ni Jesus?\nNgonyan magkaibanan na basahon an sinasabi kan Biblia manongod sa mga disipulo ni Jesus, sa Mateo 28:19, 20; Lucas 6:13-16; Juan 8:31, 32; asin 1 Pedro 2:21.\nI-share I-share An mga Nagin Disipulo ni Jesus


Pasalamat ki Tisoy. Pasalamat ki Digong\nRinadas kan bagyong Tisoy an enterong Kabikolan, gabos pati itinaas an sinyal numero 3 sa anom na provincias asin pitong ciudades. An tood ngani kan PAGASA asin ni Mike Padua haling Catanduanes an makusog na duros ni Tisoy matugpa sa Partido area kan Camarines Sur, dangan mahapit sa Naga antes magderetsong sulnupan kan Luzon asin West Philippine Sea paluwas na sa nasyon. Kundi nagsibyada an mata kan bagyo pasiring Legaspi sagkod Sorsogon.\nSegun sa bareta sarong milyon ka-tawo an nagulpi kan bagyo digdi sana sa Kabikolan. Nagrabe man an Samar na inabot nin hararom na baha asin nagkagarabaan nin dakol na harong. An Quezon province nanganaan man an mga pananom lalo na an niyog, paroy, asin gulayon. Arog kan linalauman dakol na parte kan Kamaynilaan an binaha.\nDigdi sa Bikol sagkod sa oras na pigsusurat ini dakol pang lugar an mayong kuryente, maski sa mga ciudades kan Naga, Iriga, asin Legaspi.\nMamundo an kadaklan sa sinapo kan milyones de pesos na kantidad nin produkto agricultural na nagkararaot o nagkaralapa huli sa duros, uran asin baha. May mga harong na nagkadaranyaran, nagkagaraba o naghiray. Grabeng kahaditan an dinara kan nagdadangadang na kalamidad batay sa mga bareta sa radyo asin telebesyon na may nagdadangadang na supertyphoon tunggo sa enterong Kabikolan. Pungot an kadaklan sa nagguin resultadong blackout huli sa pagkawara nin kuryente bunga kan pagkapurotol nin alambre asin poste nin elektricidad.\nSuspendido an klase poon elementarya sagkod kolehiyo sa manlaen-laen na parte kan Kabikolan.\nGrabe an perwisyong dinara ni Tisoy.\nBako lang pungot o kamunduan kundi grabeng anggot an namamatean kan mga Bikolano espesyalmente an mga naguin biktima kan kalamidad.\nSa ibong na lado igwa man nin mga naogma kan pagbisita ni Tisoy sa Kabikolan. Gulping lugar an naideklara sa irarom nin state of calamity. Imbes na mamundo orogma lugod an mga opisyales kan gobyerno lokal. Nagkaigwa sinda nin oportunidad na magbakal nin pahingurag na relief goods poon sa mga instant noodles, sardinas, asin iba pang delata asin sinakong mga bagas.\nAn mga opisyales kan mga barangay, banwaan, ciudades, asin mga provincial nagkaigwa nin rason maglibot sa mga barangay, nagdistibuir nin mga relief goods asin magplatika, magbuladas sa saindang mga constituentes.\nSarong halangkaw na opisyal kan gobyerno an nag-anunsyar na maabot siya alas 3 nin hapon pero nag-abot alas 6 nin banggi. Dai pa nagpoon tulos an destribusyon kan mga epektos sa dakul-dakol na mga tao ta nagplatika muna kan saiya daang mga nahaman nakadakul-dakol na proyektos.\nDai aram kan tao na magpoon sa relief goods na bagas, delata, asin noodles sagkod sa mga proyektong tulay, tinampo, eskwelahan, covered court, asin iba pa hali man sana sa bulsa kan mga tao o sa kaban kan banwaan bako man lamang hali sa mga politiko.\nKulibat ko palan maski si Presidente Rodrigo Roa Duterte nagdalaw sa Legaspi tanganing magbisita sa mga nadestroso kan kalamidad. Pero an Naga na ciudad ni VP Leni Robredo dai niya inabot. An Legaspi kaya iyo na an regional center kan Bikol bako na an Naga poon pa kan 1976 kan kapanahonan ni Presidente Ferdinand Edralin Marcos.\nKan naglalakaw-lakaw ako sa Naga City Public Market may nagtikwil sakuya asin nagsabi na omawa man daw si Presidente Duterte ta listing nagbisita sa Bikol pakalihis kan bagyo.\nGaro baga si VP Leni Robredo asin Presidential Spokesman Atty. Sal Panelo iyo an pigtutukar mo sa saimong column sa Bicolmail huling si VP Leni taga Naga asin sarong Bikolana piglilingaw-lingawan mo si Presidente Digong na gulpiman naginibohan para sa Bikol.\nEnot an pagpuho kan droga sa Naga asin sa satong provincia, ikaduwa an pagnumbra sa saiyang kompadre, kaklase asin brother sa fraternity na si Judge Marvel Clavicilla bilang Undersecretary para sa Kabikolan.\nPinabukasan tulos ki Senador Bong Go an Malasakit Center sa Bicol Medical Center. An pagbugtak ki Dante Jimenez bilang chairman kan Presidential-Anti-Crime Comission.\nAn pagtiwala niya ki Senador Tol Tolentino como sarong Bikolanong taga Albay, como political adviser. An pagbugtak niya ki Atty. Fred Lim kan Tigaon bilang Presidente kan PAGCOR asin an pagtulerar niya sa mga Bikolano na maguin pusog na opposisyon sa saiyang administrasyon tanganing ipaheling sa nasyon asin sa enterong kinaban na pusog an demokrasya asin Rule of Law sa Pilipinas.\nIyan si Digong sa mata kan mga Bikolano.


Kredito sa samhod ibalik sa Lagonoy, CSur\nAn materyales gikan sa Lagonoy, Camarines Sur asin gibo pa sa banwaan na ini alagad an kredito bako sa saindang lugar envez sa Ciudad nin Baguio.\nHaros kadakle kan mga pinapabakal na ‘samhod’ sa mga mercado sa Camarines Sur maging sa Ciudad nin Naga asin sa iba pang provincia apesar na produkto kan Lagonoy alagad anas nakapangaran na gibo sa Ciudad nin Baguio.\nSi Gerald JJ Pilapil, jefe kan Tourism Council digdi nag-aapelar sa mga nagpoproducer nin samhod o siged na ginagamit sa paglinig sa harong dapat ibalik an kredito sa saindang banwaan.\nPrueba na orihinal na gikan sa saindang banwaan an materyales sa samhod taon-taon nagkakaigwa sinda kan Samhod Festival\ncada Abril 25 hasta Mayo 1 mala ngani ika-sampulong taon ngonian na 2017 pig-aandam na kan LGU an mga actividades sa festival.\nAn festival ginibo nang province wide mientras na mawot ni Alcalde Delfin Pilapil na bako lang sa Lagonoy an actividades asin igwa nang na enot na ginibong business forum sa Avenue Hotel sa Ciudad nin Naga, sabi pa kan tourism officer.\nSi Brazilian International DJ Luanee, saro sa tampok na bisita sa festival na nag-atubang na sa miembros kan media sa Ciudad nin Naga kaibanan si Tourism Officer Pilapil.\nSugbu (tiger grass) an materyales na ginagamit sa paggibo nin samhod na hale sa mahiwas na mga hectaryang daga na nabubuhay sa coastal na mga barangay kan Kinahulugan, Abugis, Kagnipa asin sa iba pang bukid na barangay na digdi makukua.\nHinahagad na kan jefe ejecutivo sa Sangguniang Bayan na magpasar nin ordinansa nganing ma-regulate an pagproducer nin samhod na pigsusuplay sa ibang provincia o ciudad nganing macierto an kredito para sa saindang banwaan. (DPA)


Adobo sa Asin (Rekado asin Rekwerdo) - My pamilee is, are, they was, were... thank you.\nKun yaon ngunyan si Mamá, hahaputon ko sya kun pàno karkuluhon an budbod na pagkamuot. Ipapadikta ko an mga salak, an mga rekado, asin an mga paagi nya sa pagluto. Papaisturyahon ko giraray sya kan mga usipon nya manungod sa kakànon kaidtong aki pa sya. Dawa mayong naisurat, dai naparà an mga resipe nya. Nakasaray an mga ini sa rekwerdo kan mga aki nya, mga makuapo, paryentes, mga amiga asin amigo. Nakatadom an mga letra kaini sa sakuyang puso.\nAn sabi kan ina ko an pagluto garo saná man adbentyur. Dai magduwa-duwang mag-eksperimento sa paggamit, pagribay, o pagdagdag nin mga rekado o salak. Kun mapasala, padagos saná daa an pagpurbar, ta sa kahaluyan, makukua man giraray an tama o masiram na timpla.”\n– REKADO ASIN REKWERDO ni Maria Leny E. Felix\nPublished by: Librong Aninipot\n8 Molave St, Mariano Village Subdivision Balatas, Syudad nin Naga, Pilipinas Email: libronganinipot@gmail.com\nADOBO (Adobo sa asin o Puting Adobo)\n1 kilo nin karneng orig, marhay kun lyempo/abaga\n4-5 kutsara nin suka-sa-nyog\n1 kutsarang birilog na pamintang itom\n1 payo nin bawang, rinunot\n1 bilog na sibulyas, giniris na pabilog\n8 pidaso nin dahon laurel\n“An inot nguna nyang ginigibo iyo an pagpidaso nin pakwadrado kan karne. Kaipuhan daa idtong tama saná an sukol kan karne. Huhugasan nyang marhay an karne dangan ibubugtak ini sa kawali. Dikit sanáng tubig an linalaag nya na pinapakalagakaga sa maluyahon sanáng kalayo tangani daang si sadiring tubig kan karne an magpalumoy digdi. Kun malumoy na an karne isasalak na an bawang, sibulyas, paminta, dahon laurel, suka, sagkod asin. Liwat nyans papakalakagaon ini sa maluyang kalayo, dängan nanamitan kun tama an alsom sagkod askad. Kun haros naglalana-lana sagkod kulor kastanyo na an bawang, papalsukon na an kalayo.”\nadobocookingrecipeFIlipino foodAdobo sa asinadobong putiRekado asin Rekwerdo\nMy 7 Essentials for Skincare


Home / Albay / Legazpi City / Naga City / News / Plete sa Legazpi-Naga UV Express, naglangkaw\nPlete sa Legazpi-Naga UV Express, naglangkaw\nBicol Standard Newspaper Monday, February 05, 2018 Albay, Legazpi City, Naga City, News\nLegazpi City - Dakol an nakigkig kan biglaan na paglangkaw sa pamasahe sa UV Express asin aircon bus kan biyaheng Naga City hali nin Legazpi City o Daraga asin vice verza huli sa pagmahal na kan pamasahe.\nEpektibo ngonyan na aldaw, P210 na an pamasahe kan Legazpi - Naga mantang P168 sa mga may 20% discount siring kan mga estudyante, senior citizens, asin disabled persons.\nP198 man hali Daraga to Legazpi mantang P158.40 kun discounted.\nAn aircon bus an masingil naman nin P168 mantang 134.40 kun may 20% discount.\nAn singil ibinase sa kada kilometrong biyahe kun saen P2 an kada kilometro sa UV Express mantang P1.60 sa aircon Bus.\nKatakod kaini, piglinaw tulos ni Peter Encisa, Public Information Officer kan UPTAP o Unified Provincial Transport Alliance of the Philippines, na totoo man nanggad an bagong fare matrix sa UV Express asin aircon buses.\nAn nangyayari suboot ngonyan an saro na sanang corrective measure kan Land Transportation Franchising and Regulatory Board o LTFRB ngani malikayan an mga kumplikasyon na dinara kan dae kaini pag-implementar tulos.\nDahil suboot sa kumpetisyon, nagpahibabaan suboot nin pamasahe an mga public utility vehicles kaito na nagresulta nin pagkarerebok.\nMiyentrastanto, pigpa enutan na ni Encisa an publiko na sa mga masunod na aldaw, ipapa utob naman an P1.00 na dagdag sa minimum na pamasahe kan jeep sa Bicol.\nPlete sa Legazpi-Naga UV Express, naglangkaw Reviewed by Bicol Standard Newspaper on Monday, February 05, 2018 Rating: 5


Hayahay an nakakua nin SRA - Catanduanes Tribune\nIgua palan nin diit na caribocan diyan sa EBMC y PHO.\nSegun sa mga reclamador, an isyu iyo an pagtao kan inaapod na SRA, o Special Risk Allowance, na pigatao kan gobyerno nacional sa mga health workers na directing gakapot kang mga pasyente nin COVID-19, pati na an mga Persons Under Investigation (PUI) asin Persons Under Monitoring (PUMs) o itong mga suspect o probable cases.\nSinda itong mga na-assign sa COVID wards, ICU, isolation facilities y quarantine facilities.\nKaibahan man sa pigatawan an mga health workers na nasa privadong ospital.\nNaitao man daa an SRA sa mga qualified health worker sa EBMC.\nAn hapot man sana kan mga dae natawan, lalo na itong mga nagka-COVID na mga health worker na bako man direktang gakapot nin pasyenteng na-COVID, ngata ta dae sinda binali sa listahan nin recipientes?\nSabi sa huringhuding, ultimo daang janitor sa Provincial Health Office na an kapot samhod y sighed, nakaresibe nin SRA kaiba an enterong empleyado sa Palawan magpoon sa amo pababa.\nIgua pa nga daang ibang tawo na dae man direktang gakapot nin pasyenteng iguang COVID na nakakua kan SRA, pati na itong papel y bolpen an gamit sa pagtrabaho.\nMagcacanigo na an bagay na ini maimbestigaran nin DOH o arin man na agenciang puedeng magtao nin riwanag sa isyu.\nBako ining diit na bagay na puede sanang pagbalewalaon, ta an invuelto dindi bako man sanang cuarta kundi an pagtiwara kan gabos na empleyados kan ospital y PHO na parareho an tratamiento saenda kan saendang mga amo.\nDae na paghalaton na kamo pagpaapodon sa junta provincial para hapoton kan mga honorableng bocal.\nAtang panahon na nin campanya (maski dae pa sabi kan Comelec), puro na ini ginatlon magpahamot sa publico (dae cabali si defuntong Nestor) asin maisihan na igua man sindang pigaguibo afuera sa pangontrata, he! he! he!\nMaguiromdoman na sa hearing kan Senado kan Oktubre, sinabi na kan COA na labing cabangang bilyon na bayad sa mga allowances sa mga health workers an kulang sa dokumento.\nIgua man daang P214 million na binayad an DOH sa mga bakong qualificadong recipientes, bagay na nareparo kan mga senador na cotana gabos na sanang health workers pigtaohan kan SRA.\nMapoon na an mga Misa de Aguinaldo sa aga, a-diez y sais kan Deciembre.\nSa Virac, an misa sa katedral mapoon alas cuatro nin aga. Iyo man ini an misa sa cadaclan na mga simbahan sa barangay, afuera sa tolong simbahan na alas sais nin banggui ngonian na Dec. 15, baging anticipada na.\nAn hurit kan Diocesis, magsunod an mga tawo sa physical distancing y health protocols sa pagsimba. Bawal an makitaning an mga soltero sa saendang mga daraga, iyo man an lalaki sa agom na babaye.\nDapat man sigurong magin istrikto an mga bantay sa simbahan sa mga magurang na bitbit an saendang mga aki.\nSegun sa reglamento kan IATF sa Alert Level 2, an puede sana makalaog sa simbahan na 50% capacity iyo itong mga bakunado. Caya hanapan nin vaccination card an mga masimba, ikabit sa riog kan cada malaog.\nDati man na bawal magluwas an mga aqui na edad 17 pababa, afuera na sana kung fully vaccinated.\nIgua kayang nakareparo na kan nacaaguing Simba, dacul na an mga aquing edad onse pababa (dae pa nabakunahan) na bitbit o karga kan mga magurang sa laog kan katedral.\nSatong isipon na minsan an cadaclan sa gasimba bakunado na, bakong gustong dae na sinda tatablan kan COVID y maolakitan an mga omboy.\nSa pagpoon man kan misa-misa, kaipuhan man mag-anuncio na an mga municipio kung ano an saendang polisiya sa mga maki-caroling y maki-Krismas.\nSabi ko na ngani, bawal pa magluwas an mga aqui edad 17 pababa y mas lalong bawal pa an mga mass gathering, lalo na an pagribot y pagpila sa mga harong-harong para maghagad nin pamasko.\nAno daw kung gibohon na reglamento kang satong mga politicong gataltag nin pamasko na an ipaheling kan cada nangrismas iyo an saendang vaccination card?\nMadacul siguro an mapabakuna sa mga masunod na aldaw….\nTags: covid-19, healthcare, isip-isipon ta


Mga Asyano, mga Pilipino magkaburunyog kontra racismo\nPara sa mga nagmamakulog na mga Pilipino digdi sato asin duman sa abroad, may nag-aarab-adab na isyu ngonyan…\nAn grabeng pag-api, pag-menos asin pagkulog sa mga Asyano partikularmente mga Pilipino na nagtatrabaho asin nag-eestar duman sa Estados Unidos de Amerika. Nagruruluwas na sa mga bareta sa radyo, telebisyon asin diyaryo an maka ngirhat na pangyayari duman.\nKan Huwebes Santo nagluwas an bareta sa telebisyon na an itom na suspetsado na nagsipa, nagtumban asin nagtabuga sa sarong senior citizen na Pilipina na arestar na kan awtoridad.\nSegun sa report kan New York Times sinabihan pa kan suspetsado an may edad na Pinay na “bako ka man taga digdi”.\nNagpoon na an pig-aapod na Asian Hate Crimes sa US sa estado kan Georga sa ciudad kan Atlanta. Igwa man nin mga pangyayari sa parteng East Coast asin sa California kun sain kadakul an mga Asyano orog na an mga Pilipino.\nHuna ko baga tapos na an racismo sa Amerika. Nadaog na si Donald Trumph dahil sa isyung ini.\nAn sabi tapos na an pag-api kan mga mayoriyang puti sa mga itom o an pig-aapod na African Americans. Ngonyan an mga itom na dati eu an api, iyo na ngonyan an mga abuser asin mapang-api.\nNgonyan pati an Presidente kan Estados Unidos iyo na si Joe Biden kan Democratic Party na nagtutubod na dapat paro-pareho an tratamento sa mga tao anuman an kolor kan kublit.\nAn makulugon na marhay sa nangyari sa 65 anyos na Pilipina na kinulugan kan daing ugaling itom ta sa kataid na edifecio sa itaas may 3ng lalaking nakatanaw sa bintana pigheheling an nangyari pero dai man lamang nagsurog o nagsaway, nag-ngingirisi pa.\nAn kampanya ngonyan kan mga Asyano lalo na kan mga Pilipino na punduhon an Asian Hate Crime. Maki-aram an gobyerno Amerikano, an mga nanunungdan, asin an mga Asyano asin Pilipino mismo na magkaburugkos sa pagkontra kan salang pasistemang ini.\nTotoo may mga TNT’s o mga “tago ng tago” na illegal na nakaralaog sa Amerika pero nakakaagaw sa trabaho kan ibang mga puti asin mga itom na mga hugakon, dai nag-ereskwelang tultol kaya aranggot sa mga Pilipino lalo na maski TNT may mga trabaho. Igwa pa ngani nakakalaog sa US Navy asin Army.\nPoon pang masakop kan Amerika an Pilipinas kan 1900’s nagpoon nang mangaturugan an “little brown Americans” na makaduman, mag-estar asin magtrabaho sa Amerika ta halangkaw an sweldo, may demokrasya asin libertad asin suboot patas an trato sa gabos na tao.\nMay mga government pensionado na nag-eereskwela duman, naguin ciudadano an iba dai na nag-uruli sa Pilipinas, naka-agom na ngani nin puti o itom asin duman na nagka-igwa nin mga pamilya.\nAn kadaklan nag-apply nin US citizenship maski masakit pero nagpursige. Pag-abot duman pig-petisyon man an mga miyembros kan pamilya digdi asin kan makaabot duman, duman na nag-ereskwela asin nagtatrabaho.\nDakul mga juvenes na lalaki na nagpasar sa US Navy an nag-arasenso duman, an iba nag-uruli digdi paka-retiro asin sa Pilipinas na nagpasasa kan saindang mga dolyar na pension na nag-eerestar digdi na nabubuhay garo mga hade.\nEhemplo an mga taga-Nabua Cam. Sur, na may pinak-dakul na US sailors sa Estados Unidos na naka-erestar kadaklan sa San Diego, California. Sa Filipino Community sa San Diego an pista kan Nabua pig-cecelebrar duman dahil sa biyaya kan paguiguin mga Amerikano, ciudadano, o mga retirado maheling mo an mga abang gagayon asin dakakulang harong sa Nabua asin pagtaraid na banwaan.\nPati sa kamposanto kan Nabua an mga pantyong may tatak pang US Navy asin an celebrasyon kan pistang mga gadan garo pista, bongga, engrande, may circus pa.\nArog kaiyan an pag-apreciar nyato kan buhay Amerikano na pigtao satuya na mga Pilipino asin Asyano dahil sa trabaho asin dolyar. Sabi kan sakuyang kaklase na maetro duman sa Nueva York, an top ten sa mga eskwelahan duman kadaklan mga Asyano, may mga Pilipino pa.\nLalo na sa numero o mathematics mga Asyano an nangengenot kaya bakong makasupog ta an kadunungan na iyan pig-kokontribuer sa ekonomiya kan Amerika.\nMaski an mga paratukdo duman lalo sa estado kan Texas daog kan mga haling Pinas an mga puti. Example si Flabel Contreras Faburial na dating principal kan Naga Parochial School.\nSabi kan sakuyang pinsan na titser sa Texas maski siisay na ordinaryong paratukdomg Pilipino pwedeng ikomparar o daog pa an mga Amerikano. Maski ngani daa sa English daog ta pa an mga puti o itom sa linya nin edukasyon.\nAn daing data lang ta dakul an na-uuri.\nPanahon na ngonyan na maghiriro kita bako lang sa Amerika kundi digdi sa Pilipinas asin sa enterong Asya na kontrahon an daing datang gawing ini kan mga puti asin itom sa mga Asyano na nagtatrabaho man lang duman.\nBaka nakakalingaw sinda na an Asya iyo an pinaka-dakulang kontinente asin may pinaka-dakul na tao sa mundo. Mahihigos pa asin matarom an isip. Kun iisipon kitang little brown Americans sa luto nin Diyos kita an pinaka-marhay ta bako kitang tutong o maitom o puti na hilaw kundi tamang-tama sana sa pagheling asin pamarong.\nKun bako kita siisay, kun bako ngonyan nuarin kita magkakaburunyog tanganing ipaglaban an satuyang deritsos asin mismong pagkatao?.


CEO nagpatanid sa mga paratambak basura sa drainage canal\nAn City Engineer’s Office (CEO) kan local na gobierno kan Ciudad nin Naga nagpatanid sa mga residente kan barangay na aabuton nin tubig baha an saindang mga lugar ngonian na panahon nin tig-uran kun dai sinda macooperar na untokon nang magparaapon nin basura sa drainage canal.\nAn kooperasyon kan lambang comunidad maninigo sana mantang kita gabos apektado kun nagkakaigwa nin tubig baha kun padagos na gigibohon apunan basura an mga drainage canal.\nIni an apelo ni City Engr. Alexander Caning kan City Hall sa publico mantang yaon na sa laog kan mga bulan nig tig-uran dai maiibitaran an insidente nin mga flash flood.\nPrueba kaini, kan nakaaging mga semana sa ginibong pagbungkal sa nagkaperang drainage canal tambak naman na mga basura an nahukay kan grupo kan Solid Waste Management Office, City Environment and Natural Resources asin City Engineer’s Ofice.\nNagkapera sana sa mga lugar na tambak an nahukay na mga basura sa barangay Igualdad, Triangulo, Sabang, Tinago asin iba pa.\nGinibo an amay na paglinig nin huli ta padagos naman an mga pag-uran dai maiibitaran an mga flash flood kun barado an mga canal, sabi pa ni Caning.\nPig-ehemplo kan CEO an nangyaring mga biglaan na makusog na pagbagsak nin uran sa Metro Manila na naging causa nin tubig baha huli kan mga baradong basura kan drainage canal asin posibleng mangyari ini sa ciudad kun dai macooperar an lambang namamanuan.\nKan administrasyon ni dating Alcalde John Bongat nagpakonstruhir na nin storm drainage dawa napapakinabangan na ini mas marhay man giraray magtarabangan an gabos na residentes kan barangay, sabi pa.


MOSIAH TSAPTER 2\nSi Hadeng Benjamin nagtaram sa saiyang mga katawohan---Saiyang pinaggiromdom an kapantayan, parehas, asin espirituwalidad kan saiyang paghahade---Siya naghulit sainda na pagsirbehan an saindang langitnon na Hade---Sinda na nagrebelde laban sa Diyos magsasapo nin makuniot na pagsakit siring sa daeng pagkaparong na kalayo. Mga ika-124 B.C.\nASIN ini nangyaring naglipas na pagkatapos ni Mosiah maggibo siring na an saiyang ama si nagsugo saiya, asin naghimo nin sarong proklamasyon sa kabilogan kan gabos na kadagaan, na tanganing an mga katawohan nagkatiripon kan saindang mga sadire na magkasararo sa kabilugan kan gabos na kadagaan, na tanganing sinda mapuwedeng magpaduman sa templo tanganing dangogon an mga tararamon na si hadeng Benjamin iyo ang magtataram sa sainda.\n2 Asin nagkaigwa nin sarong dakulaon na bilang, na haros kadakolon na sinda dae na nagbilang sa mga ini; nin huli ta sinda nagparadagdag na gayo asin grabe kadakol sa kadagaan.\n3 Asin sinda man nagdarara kan mga panganay kan saindang mga hayupan, na tanganing sinda mapuwedeng makapagdulot nin sakripisyo asin pagsoloon an mga dulot na uyon sa ley ni Moises;\n4 Asin man na tangani baya sinda mapuwedeng makapagtao nin pasasalamat sa Kagurangnan na saindang Diyos, na iyo an nagdara sainda paluwas sa kadagaan nin Jerusalem, asin iyo an nagligtas sainda paluwas sa mga kamot kan saindang mga kaiwal, asin an nagngaran nin mga hustong tawo na magigin saindang mga paratukdo, asin man sarong hustong tawo na magigin saindang hade, na iyo an nag-establisa nin katuninongan sa kadagaan nin Zarahemla, asin ta iyo an nagtukdo sainda na magsunod sa mga kasugoan nin Diyos, na tangani baya sinda mapuwedeng magrukyaw asin mapano nin pagkamoot sa Diyos asin sa gabos na mga tawo.\n5 Asin ini nangyaring naglipas na kunsoarin na sinda nakaabot na sa may templo, sinda nagturugdok kan saindang mga tolda sa palibot, lambang tawo uyon sa saiyang pamilya, na kairibahan an saiyang agom na babaye, asin an saiyang mga akeng lalake, asin an saiyang mga akeng babaye, asin kan saindang mga akeng lalake, asin kan saindang mga akeng babaye, gikan sa pinakamatua pababa sa pinakanguhod, lambang pamilya na separado an saro sa iba.\n6 Asin sinda nagtugdok kan saindang mga tolda sa palibot kan templo, lambang tawo na an saiyang told na may pintuan kaini naka-atubang sa templo, na tanganing sinda yaon sana sa saindang mga tolda asin magdangog kan mga tataramon na si hadeng Benjamin an magtataram sa sainda;\n7 Nin huli ta an kadaklan grabe kadakol na tanganing si hadeng Benjamin dae makakapagtukdo sainda gabos sa laog kan mga pader kan templo, kun kaya siya nagkausa na sarong torre an ipagtutugdok, na kun saen an saiyang mga katawohan mapuwedeng makapagdangog kan mga tataramon na saiyang pagtataramon sa sainda.\n8 Asin ini nangyaring naglipas na siya nagpoon sa pagtaram sa saiyang mga katawohan gikan sa torre; asin sinda dae gabos makadangog kan saiyang mga tataramon nin huli sa kadakulaon na katiriponan; kun kaya siya nagkausa na an mga tataramon na saiyang ipagtataram dapat na pagsusuraton and ipagpadara sa mga pag-iriba ninda na dae abot kan tingog kan saiyang boses, na tangani sinda man baya makaresibe kan saiyang mga tataramon.\n9 Asin ini ang mga tataramon na siya an nagtaram asin nagkausang ipagsurat, na nagsasabi: Sakuyang mga katugangan, gabos kamo na nag-asembliya kan saindong mga sadire na magkasararo, kamo na makakadangog kan saiyang mga tataramon na ako an magtataram sa saindo sa aldaw na ini; nin huli ta ako dae nagsugo saindo nag magdigde tanganing pagbasangon an mga tataramon na ako an nagtataram, kundi na kamo dapat na maghinanyog sa sako, asin bukasi an saindong mga talenga na tanganing kamo makadangog, asin an saindong mga puso na kamo makasabot, asin an saindong mga isip na tanganing an mga misteryo nin Diyos maipagbuyagyag sa saindong paghiling.\n10 Ako dae nagsugo saindo na kamo magpadigde na kamo dapat na Matakot sako, o na kamo dapat na mag-isip na ako sa sadire ko mas halangkaw sa sarong mortal na tawo.\n11 Pero ako pareho na siring sa saindong mga sadire, nalilindongan kan gabos na manera nin kaluyahan kan hawak asin isip; alagad ako pinagpili kaining mga katawohan, asin konsagrado kan sakuyang ama, asin pinagtugutan sa paagi kan kamot nin Kagurangnan na ako dapat na magin sarong tagapagpamahala asin sarong hade na mangingibabaw kaining mga katawohan; asin pinag-ingatan asin pinagpreserba sa paagi kan saiyang daeng kapantay nakapangyarihan, tanganing magsirbe saindo sa bilog na kakayahan, isip asin kusog na an Kagurangnan an nagtao sa sakuya.\n12 Ako nagsasabi sa saindo na siring na ako pinagtugutan na gastuson an sakuyang mga aldaw sa pagsirbe saindo, magin sagkod sa panahon na ini, asin dae naghagad nin bulawan o plata ni ibang manera nin mga kayamanan sa saindo;\n13 Ni ako nagtugot na kamo pagkukunkunon sa mga kulungan, ni kamo dapat na humimong mga esklabo an saro sa iba, ni na kamo dapat na manggadan, o manalakat, o manhabon, o makomiter nin adulteryo; ni ako baya nagtugot na kamo dapat na magkomiter nin anuman na manera nin karigsokan, asin nakapagtukdo saindo na kamo dapat na magsunod sa mga kasugoan nin Kagurangnan, sa gabos na mga bagay na siya an nagsugo saindo---\n14 Asin maski ngani ako, sa sadire ko, nagtrabaho sa sakuyang sadireng mga kamot na tanganing ako mapuwedeng makapagsirbe saindo, asin na tangani kamo dae magabatan nin mga buwis, asin na mayong maggigikan sa saindo na bagay na grabeng gayo kagabat na pagdadarahon---asin sa gabos kaining mga bagay na ako an nakapagtaram, kamo sa saindong mga sadire an mga testigo sa aldaw na ini.\n15 Alagad, sakuyang mga katugangan, ako dae nakapaggibo kaining mga bagay na tanganing ako makapaghambog, ni ako nakapagsabi kaining mga bagay na tangani baya ako mapag-akusar saindo; kundi ako nakapagsabi saindo kaining mga bagay na tanganing kamo mapuwedeng makaaram na ako makapagsimbag na may klaradong konsensiya sa atubangan nin Diyos sa aldaw na ini.\n16 Hilnga, ako nagsasabi sa saindo na nin huli ta ako nagsabi sa saindo na ako naggastos kan sakuyang mga aldaw sa pagsirbe saindo, ako dae nagmawot na maghambog, nin huli ta ako yaon sana sa pagsirbe sa Diyos.\n17 Asin hilnga, ako magsasabi kaining mga bagay na tanganing kamo mapuwedeng makanood nin kadunungan; na tanganing kamo mapuwedeng makanood na kunsoarin na kamo yaon sa pagsisirbe sa saindong kapwa tawo kamo yaon sana sa pagsisirbe sa saindong Diyos.\n18 Hilnga, kamo an nag-apod sako na saindong hade; asin kun ako, na saindong pinag-apod na saindong hade, nagtrabaho sa pagsirbe saindo, bako daw na dapat sana na kamo magtrabaho tanganing makapagsirbe sa lambang saro?\n19 Asin hilnga man, kun ako, na saindong pinag-apod na hade, na naggastos kan saiyang mga aldaw sa pagsirbe saindo, asin alagad yaon sa pagsirbe sa Diyos, manigong magkaigwa nin merito sa anuman na mga pasasalamat gikan saindo, O gurano pa daw kanigo na magpasalamat kamo sa saindong langitnon na Hade!\n20 Ako nagsasabi sa saindo, sakuyang mga katugangan, na kun kamo dapat na magtao nin gabos na pasasalamat asin mag-omaw na an saindong bilog na kalag igwa nin kapangyarihan kapot, pasiring sa Diyos na iyo an naglalang saindo, asin an nagbantay asin nagpreserba saindo, asin an nagkausa na kamo dapat na magrukyaw, asin an nagtao na kamo dapat na mamuhay sa katuninongan sa lambang saro---\n21 Ako nagsasabi sa saindo an kun kamo magsisirbe saiya na iyo an naglalang saindo gikan sa kapinunan, asin iyo an nagpepreserba saindo sa aro-aldaw, sa paagi nin pagpasubli saindo nin hinangos, na tanganing kamo mamuhay asin maghiro asin gumibo na uyon sa saindong sadireng kagustuhan, asin magin iyo an nagsusuporta saindo sa lambang momento---Ako masabi, kun kamo magsisirbe saiya sa gabos nindong kabilogan nin mga kalag alagad kamo nagin mayong pakinabang na mga surugoon.\n22 Asin hilnga, gabos na saiyang pinaghahagad sa saindo iyo na magsunod kan saiyang mga kasugoan; asin siya nagpromisa sa saindo na kun kamo magsusunod kan saiyang mga kasugoan kamo pagpapa-asensohon sa kadagaan; asin siya dae magbabari gikan sa bagay na siya an nagsabi; kun kaya, kun kamo magsunod kan saiyang mga kasugoan siya ang magbendisyon saindo asin magpapa-asenso saindo.\n23 Asin ngonyan, sa enot na lugar, siya an naglalang saindo, asin an nagtao saindo kan saindong mga buhay, na kun saen baya kamo may kautangan sa saiya.\n24 Asin pangaduwa, siya naghahagad na kamo dapat na gumibo siring sa siya an nagsugo saindo; na kun saen kun kamo gumibo, siya maggibo tulos na pagbendisyunan kamo; asin kun kaya siya nakapagbayad saindo. Asin kamo nagkakautang pa sa saiya, asin dagos, asin magigin iyo, sa daeng kasagkoran; kun kaya, sa ano baya kamo makapaghambog?\n25 Asin ngonyan ako mahapot, makakapagsabi daw kamo nin anuman na bagay sa saindong mga sadire? Ako masimbag saindo, Dae. Kamo dae makakapagsabi na kamo mas sobra pa sa alpog nin kinaban; alagad kamo pinaglalang sa alpog kan kinaban; pero hilnga, ini pagsasadire niya na iyo an naglalang saindo.\n26 Asin ako, maski ako, na saindong pinag-apod na hade, bakong marahayon kesa sa saindong mga sadire; nin huli ta ako man gikan sa alpog. Asin kamo nakapaghiling na ako gurangon na, asin haranihon nang magsuko kaining mortal na kahawakan pasiring sa inang daga.\n27 Kun kaya, siring sa ako nagsabi sa saindo na ako nakapagsirbe na saindo, na naglalakaw na may sarong klaradong konsensiya sa atubangan nin Diyos, sa arog kaini ako sa panahon na ini nagkausa na kamo dapat na mag-asembliya kan saindong mga sadire na magkasararo, na tanganing ako puwedeng managboan na mayong kabasolan, asin na an saindong dugo dae magdugta sakuya, kunsoarin na ako magtitindog tanganing paghukuman nin Diyos kan mga bagay na kun saen siya an nagsugo sakuya sa mapanungod saindo.\n28 Ako nagsasabi sa saindo an ako nagkausa na kamo dapat na mag-asembliya sa saindong mga sadire na magkasararo na tanganing ako makapaglinig kan sakuyang mga bado kan saindong dugo, sa peryodong ini nin panahon kunsoarin na ako haranihon nang magbababa pasiring sa sakuyang lubungan, na tanganing ako mapuwedeng magpasiring pababa na may katuninongan, asin an sakuyang immortal na espiritu mapuwedeng mag-ayon sa mga parakanta sa itaas sa pagkakanta nin mga pag-omaw sa sarong hustong Diyos.\n29 Asin sa katapusi, ako nagsasabi sa saindo na ako nagkausa na kamo dapat na mag-asembliya kan saindong mga sadire na magkasararo, na tanganing ako makapagdeklara sa saindo na ako dae na makaagod na magigin saindong paratukdo, ni an saindong hade;\n30 Nin huli ta magin sa panahon na ini, an sakuyang bilog na kahawakan nangungubog-kubog nang gayo habang pinaghingohang magtaram sa saindo; pero an Kagurangnang Diyos iyo an nagsuporta sako, asin an nagtugot sako na ako dapat na makapagtaram sa saindo, asin an nagsugo sako na ako dapat na magdeklara sa saindo sa aldaw na ini, na an sakuyang akeng lalake na si Mosiah iyo an hade asin sarong tagapagpamahalang mangingibabaw sa saindo.\n31 Asin ngonyan, sakuyang mga katugangan, ako nagmawot na kamo dapat na gumibo siring sa saindong pinaggibo ngonyan. Siring na kamo nakapagsunod sa sakuyang mga kasugoan, asin man sa mga kasugoan nin sakuyang ama, asin nag-asenso, asin pinagbantayan harayo sa pagkakahulog pasiring sa mga kamot kan saindong mga kaiwal, sa arog kaini kun kamo magsusunod sa mga kasugoan kan sakuyang akeng lalake, o sa mga kasugoan nin Diyos na ipagbubuyagyag sa saindo sa paagi niya, kamo mag-aasenso sa kadagaan, asin an saindong mga kaiwal dae magkakaigwa nin kapangyarihan na mangingibabaw saindo.\n32 Pero, O sakuyang mga katawohan, mag-ingat baya ta baka magkakaigwa nin mga kariribokan sa pag-iriba nindo, asin kamo mailista na nagsusunod sa maraot na espiritu, na pinagsasabi kan sakuyang ama na si Mosiah.\n33 Nin huli ta hilnga, igwa nin sarong kapahamakan na pinagbuyagyag sa saiya na nakalista na nagsusunod sa espiritung iyan, nin huli ta kun siya nakalista na nagsusunod saiya, asin dagos asin naggadan sa saiyang mga kasalan, iyo man sana an nag-iinom nin damnasyon sa saiyang sadireng kalag; nin huli ta siya nagreresibe para sa saiyang kabayaran an sarong daeng katapusan na kapadusahan, na nakabalga sa ley nin Diyos na kontraryo sa saiyang kaaraman.\n34 Ako nagsasabi sa saindo, na dae magkakaigwa sa kiisay na pag-iriba nindo, laen lang na ini yaon sa saindong saradit na mga kaarakian na dae napagtukdoan mapapanungod kaining mga bagay, kundi anong pagkakaaram na kamo eternal na may pagkakautang sa saindong langitnon na Ama, tanganing ipagtao saiya an gabos na kamo magkakaigwa asin su yaon na; asin man pinagtukdoan mapapanungod sa mga rekord na naglalaman nin mga propesiya na pinagtaram na kan banal na mga propeta, magin sagkod sa panahon nin satuyang ama, si Lehi, na naghale sa Jerusalem.\n35 Asin man, gabos na naipagtaram na kan satuyang mga ama hanggan ngonyan. Asin hilnga, baya man, sinda nakapagtaram kan bagan na pinagsudo sainda nin Kagurangnan; kun kaya, sinda husto asin tunay.\n36 Asin ngonyan, ako nagsasabi sa saindo, sakuyang mga katugangan, na pagkatapos na kamo makaaram asin pinagtukdoan na kan gabos na ining mga bagay, kun kamo magbabalga asin maglakaw na kontraryo sa bagay na pinagtararam na, na tanganing kamo magrayo kan saindong mga sadire gikan sa Espiritu nin Kagurangnan, na tanganing ini dae magkaigwa nin lugar sa saindo tanganing giyahan kamo sa mga dalan nin kadunungan na tanganing kamo mapuwedeng pagbendisyunan, pagpa-asensohon, asin pagpreserbaron---\n37 Ako nagsasabi sa saindo, na an tawong naggigibo kaini, iyo man sana an minaluwas na lantad sa pagrebelde laban sa Diyos; kun kaya siya nakalista na magsunod sa maraot na espiritu, asin magigin sarong kaiwal kan gabos na pagkamatanos; kun kaya, an Kagurangnan dae magkaigwa nin lugar saiya, nin huli ta siya dae nag-eerok sa bakong banal na mga templo.\n38 Kung kaya kun an tawong iyan dae magsosolsol, asin dagos asin naggadan na sarong kaiwal nin Diyos, an mga kahagadan kan banal na hustisya iyo an maggibong makapagpamata kan saiyang immortal na kalag pasiring sa buhay na pagmangno kan saiyang sadireng kasalan, na iyo an magkakausa saiya na magsaradit gikan sa presensiya nin Kagurangnan, asin iyo an magpapano kan saiyang daghan nin kasalan, asin kulog, asin kuniot na pagsakit, na kaarog baga nin sarong daeng kagadanan na kalayo, na an laad minapaitaas sa daeng kasagkoran.\n39 Asin ngonyan ako nagsasabi sa saindo, na an pagkaherak mayong kaakoan sa tawong iyan; kun kaya an saiyang pinal na kapahamakan iyo an magtios sa sarong daeng katapusan na pagsakit.\n40 O, gabos kamong mga gurangon na tawo, asin man kamong mga hoben na mga tawo, asin kamong saraditon na mga kaarakian na nakakasabot kan sakuyang mga tataramon, nin huli ta ako nakapagtaram nin yano sa saindo na tanganing kamo makapagsabot, ako nangangadye an kamo magimata sa sarong kagiromdoman kan mga mangirhat na sitwasyon ninda na nagkahurulog pasiring sa kabalgahan.\n41 Asin sa katapusi, ako nagmamawot na kamo magkonsidera na yaon sa paladan asin maogmahon na estado kaiba ninda na nagsusunod sa mga kasugoan nin Diyos. Nin huli ta hilnga, sinda bendisyunado sa gabos na mga bagay, pareho sa temporal asin espirituwal; asin kun sinda minaluwas na matapat hanggan sa katapusan sinda pagresibihon sa langit, na kun saen sinda mag-eerok kaiba an Diyos sa sarong estado nin daeng katapusan na kaogmahan. O giromdoma baya, giromdoma na an mga bagay na ini tunay; nin huli ta an Kagurangnang Diyos an nagtaram kaini.\n# posted by Unknown @ 4/21/2005 04:30:00 PM


Buhay asin Kagadanan\nLingawan ngona an politika ta ini orolay asin iriwal kan mga buhay sana harani na pati an pistang mga gadan asin mga kalag kaya an isyung tutukaron ta an dapit sa mga mayo na o nagbiyahe na sa ikaduwang buhay.\nSa tahaw kaining pandemya sa bilog na kinaban kadakol man palan kan binabawian nin buhay bako nin huli sana sa Covid kundi sa man iba ibang dahilan arog kan atake sa puso, kagurangan, alta presyon, cancer, aksidente sa vehiculo, baradilan, saraksakan asin iba pa.\nSa mga amigos/amigas Y amistades ko ngani na nagtalikod sa kinaban kaiba an an sakuyang tugang na si Nerissa V. Zamora napapatintihan ngonyan, sa laog sana kan taon na ini, garo sa 20 lima sana an Covid na ikinagadan. An mga tao kun joven pa, mabaskog pa, aktibo pa an isip asin makusog an lawas lingaw na an tao bastang imundag siertong magagadan.\nAn pig-proproblema kan lambang saro puro temporaryong panganga-ipo arog kan pagkakan, inomon na tubig, harong na estaran, edukasyon, bulong, kun pano mag-asenso asin magyaman kun pano mamantenir an propiedades, o kun pobre sana dai lang magutom, dai magparahelang helang asin magka-igwa sana nin simpleng kaogmahan Y katrangkiluhan.\nHali digdi sa ibaba digdi sa Pilipinas na pobre sana an nasyon an mga tao naka-erestar sa kadlagan o ka-oomahan, nagtatanom, nagtatrabaho aro-aldaw pero dai nauubusan pagkakan.\nAn mga parauma asin mga pobreng namamanwaan huli kan saindang kamugtakan mina-iskusar na mapa-eskwela an saindang mga aki tanganing makahali sa saindang lugar, makaduman sa mga poblasciones asin ciudades, makahanap nin empleyo na may sweldo, an iba may ambisyon pang magluwas sa nasyon tanganing magtrabaho asin magpa-sweldo sa Manila asin ibang darakulang ciudades asin sa abroad.\nSi mga gurangan simple sanang buhay, simpleng pangangaipo simple man an kaogmahan, simple an pangaturugan.\nSi mga juvenes na nakaruluwas asin nakapag-adal nagka-igwa nin armas en forma de edukasyon, dai na nungka mabwelta sa saindang pinaghalian na uma o kakadlaganan. Dai na maarado o masurod, dai na matarok, dai na maganot, dai na matanom nin galyang, kamoteng kahoy o mais ta an kadaklan makadulag lang sa sakit kan buhay sa baryo o barangay kun dai maka-estar sa apartment o magagayon na harong sa mga ciudades na tiyaga na lang maski sa mga eskuater areas na saindang estaran.\nAn magayon kaini ta an mga nagdulag na sa saindang pighalian habo nang makisawsaw sa problema kan saindang pinaghalian maguin sa lado ekonomiya o politika.\nAn maraot lang ta pag may pagkanood na, marhay nang mag-Tagalog o mag-English lingaw na kan lugar na pinaghalian asin linguaheng pigtataram.\nAn marhay asin maogma ta maski malingaw kan mother tongue pero dai nalilingawan an pamilya, yaon man guiraray an pagpadara nin balik bayan boxes, kwartang paragastos sa pagkakan, pagpa-eskwela nin mga aki asin mga tugang, pagpa-irahay kan garabang harong. An iba ngani na marhay an kita maski an mga binayaan na magurang na pinapatugtukan pang mansyon.\nMahiling mo sa palibot kan baro-banwaan asin provincia an magagayon na harong asin malilinig na kalsada asin edificios, pati pagbulos kan mga namamanwaan asensado na.\nAn problema ta mayong nang matrabaho sa uma, mayong mga paratarok, mayong nang mga para-ani. An mga natood nang magsulot nin sapatos habo nang magtungtong sa laboy, kun magpurot nin basura o ati sa tinampo o sa salog an mga kadaragahan girigit pati.\nAn pinaka-dakulang problema ta kun mayo nang nag-uuma o nagtatanom ,mayo nang agrikultura, gadan an ekonomiya.\nSabi kadto ni Fr. James O’Brian kan Ateneo de Naga na nagtukdo sa mga Atenista poon dekada 60 asin 70 an agrikultura iyo an harigui kan ekonomiya lalo na sa Bikol.\nKaya an sabi niya sa mga estudyante dai pag-bayaan an Bikolandia, mag- ereskwela sa Los Banos, magbwelta asin palagoon an pag-uma o an agrikultura. An kadaklan na nag-eskwela asin nagtapos sa Los Baṅos dai naman nag-uruli sa Bikol nalingawan si pangapudan ni Fr. OB, si iba naguin propesor sa abroad, dakol an mga naguin manager kan banko, nagtrabaho harayo man sa saindang pinag-adalan pero dai na talaga nagpuruli digdi sa Kabikolan. Igwa nganing naguin political scientist asin columnist sa diyaryo na nagtutukar nin politika.\nIgwa man dikit kundi gurano pa man, an iba nagparayaman sa negosyo, an iba naguin haciendero pero nalingawan man magtabang sa kinapobrehan.\nAn iba nagtukdo nin bagong teknolohiya sa agrikultura pero dai man guiraray nag-asenso mala ta orog na tios si mga para-uma, mahal an gastos sa pagtaranoman, pag-tiempong maani na biglang mabagsak an presyo kan produkto. Mayaman si comersyante o comprador, tios asin pano nin utang si parauma.\nDahil sa pagkadisganar asin pagtios ipinapabarakal an mga daga sa mga mayayaman, sa mga negosyantes, espesyalmente sa mga Intsik. Si parauma pa leog an utang. Dai pa nakakabayad pagpoon pag-uma madisponer na naman nin paragastos, utang na naman.\nIyan an kamugtakan kan kadaklan kan mga Pilipino ngonyan sa mga provincias sa luwas kan ciudades maguin digdi sa Luzon, sa Visayas o sa Mindanao.\nSabi pati kan iba kun suarin nagka-igwa ni International Rice Research Institute o IRRI saka nagluya lugod an produksyon kan paroy, mais asin iba pang mga tinanom, saka kita nag-importar o nagbakal nin bagas sa luwas kan nasyon. Pati orig, manok, baka asin sira pig-iimportar na.\nKitang tood na pigkakakan tang maloto hali mismo sa uma, an sira na pigluluto ta hali sa satuyang binanwitan o dinakupan sa salog o sa dagat ngonyan mga imported na sa mga malls asin darakulang groceries. Dai kana maka-siguro kun malilinig pa an mga iyan asin kun pirang bulan hali sa ibang nasyon pigtransportar pasiring digdi sa Pilipinas.\nKadaklan na mga Pilipino bastang may pigkakakan, bastang marhay an buhay, igwa kan mga pangangaipo anong labot ninda kun an maloto, sira, karne hali sa ibang lugar.\nSa linya nin kultura an masimpil ta an mga tao lalo na ngonyan na nagka-igwa nin pandemya nalingaw na sa pag-celebrar nin pista, nalingaw na mag-misteryo asin mag-novena pati taimtim na pangadgie kun pwede an gabos na ini isugo na sana o magbayad sa ibang tao tangarig iyo an magpangadie para sainda.\nMayo nang mga pasyon, dutok, pati procesyon na nagraralakaw kundi motorcade na gamit an mga awto asin motorsiklo na kaskas an padalagan.\nAn parada motorcade na sana, an mga paradalan sa mga bintana lang naka-abang o mahiling na sana sa screen kan cellphone asin laptop.\nKaya lang an lambang saro luhay luhay na nawawara sa kinaban may pandemya o mayo, maski may medisina, ciencya asin modernong teknolohiya. An tao magagadan ta magagadan dai ta aram kun may mapa siring sa bulan, sa ibang planeta arog kan Mars o Pluto o sain maduman sa mayong katapusan na kahiwasan.\nSi mga maoorag sa ibabaw kan kinaban, si mga puderoso, mga oligarch, elitista, tycons asin abang yayaman nagkakawarara man palan.\nArog kan mas dakul na kinapobrehan na dai bisto, mayong poder, kulang an inadalan siring sainda nawawara man. Sabi ngani kadto ni depuntong senador Raul S. Roco na sarong Bikolano asin Naguenyo, pag an tao nagadan goodbye, marhay kun magiromduman ka pa , an sigurado malilingawan asin dai na nungka magigiromduman.\nKaya an mga buhay pa na nag-iiriwal, an mga gadan na tuninong sana mayong nang iriwal, mayo nang giyera,mayo nang tratraydoran, mayo nang harambugan, mayo nang purutikan asin mayo nang pa-arabaw-abawan. Mayo nang maresibe nin onra para sa katoninongan arog kan Nobel Peace Prize Award.\nSa ibabaw kan kinaban gulpi sanang kolor na dara an sirang kan aldaw pati an liwanag kan bulan asin kabituunan arog kan pula, asul, yellow asin pink, alagad sa kagadanan mayo na, blanko maski anong kolor.\nMaski hapoton pa nindo si LRV, si Paul Roco asin si Rufo Tuy Jr.


Pagbanga kan 3rd district sa CSur political accommodation, sabi\nSaro naman na political accommodation an propuestong ‘’reapportion’’ o pagbanga kan 3rd Congressional District kan Camarines Sur kaparejo man kan bersyon kan pagbanga kaidto sa dating premir distrito ni dating Diputado Dato Arroyo, ginibong duwang distrito nganing dai niya makalaban sa eleksyon si dating DBM Secretary Rolando Andaya Jr. na planong magbuelta sa dati niyang distrito.\nIni an pagtubod ni James Casilihan, lider kan Bayan Bikol matapos magpasar nin resolucion an Sangguniang Bayan kan Calabanga, Camarines Sur na hihurot sa Camara-Baja asin Camara-Alta para sa reapportion kan ika-tolong distrito ni Congresista Gabriel H. Bordado Jr.\nDai paman nagtao nin reaksyon si Bordado mientras na sibot kasoodma sa ginigibong budget hearing sa congreso alagad an saiyang Chief of Staff dating alcalde Abang Mabulo, sinabi kaini sa Bicol Mail sa paagi nin text message ‘‘Sa sako lang garo out of bounds an municipal resolution requesting both houses to create another district.\nHinahalat kan opisina ni Bordado kun ano an nakadetalye sa resolucion na kaipuhan pang pirmahan ni Alcalde Eduardo Severo.\nSa sesyon regular kan nakaaging Lunes, Septiembre 9 sa SB kan LGU Calabanga inaprobaran an resolucion na pinadrenohan ni Consejal Levy Sta. Ana na saro sa rason para sa pag-uswag sa ngaran na economia kan bagong distrito asin dugang na mga proyecto.\nPinaboran kan gabos na miembros kan SB na may titulong ‘’A resolution requesting the House of Representatives and the Senate of the Philippines to Reapportion the 3rd Congressional District in the province of Camarines Sur. An mga banwaan kan distrito kinababalihan kan Calabanga, Bombon, Magarao, Canaman asin Camaligan suhay sa legislative district na macompuesto kan Ciudad nin Naga, Pili asin Ocampo.\nNagtutubod an lider kan progresibong grupo nganing makabuelong maka-candidato liwat si dating Diputado Luis Villafuerte na rehistrado na bilang botante kan barangay San Bernardino, Calabanga o siisay paman sa familia kan Villafuerte an posibleng tawan dalan sa political accommodation.\nSi Villafuerte, dinaog ni Bordado sa nagtapos na midterm elections sa banwaan nin Calabanga nin labi sa 8 mil na boto asin sa enterong tercer distrito nakalamang an incumbent congressman nin nasa 20 mil na boto.\nSa ika-duwang beses liwat naman nagsangat nin protesta si LRV sa House of Representative Electoral Tribunal (HRET) na naghahagad para sa recounting kan resulta kan eleksyon kan Mayo 13, 2019.\nPigsasabi kaidto ni Diputado Arroyo na maasenso an duwang distrito mientras na magkakaigwa nin kanya-kanyang alokasyon hali sa inaapod kaidtong congressional discretionary fund (CDF) alagad dai man ini narealisar envez an nag-asenso iyo an mga politico, sabi pa.


Kingdom Hall kan Mga Saksi ni Jehova—Taano Asin Paano Iyan Itinotogdok?\nNigeria, bago asin pagkatapos kan pagtogdok\nSiring kan ipinaparisa kan terminong Kingdom Hall, an pangenot na katokdoan sa Biblia na tinotokar sa lugar na iyan nakasentro sa Kahadean nin Dios—an tema kan ministeryo ni Jesus.—Lucas 8:1.\nSentro nin tunay na pagsamba sa komunidad. Dian inoorganisar an paghuhulit kan maogmang bareta kan Kahadean. (Mateo 24:14) Laen-laen an kadakulaan asin disenyo kaiyan, pero gabos iyan simpleng estruktura, na an dakol ginagamit nin labi sa sarong kongregasyon. Sa nakaagi pa sanang mga taon, nakapagtogdok kami nin manampulong ribo na bagong Kingdom Hall (may average na lima kada aldaw) tanganing makasabay sa pagdakol nin kongregasyon. Paano ini nagigin posible?—Mateo 19:26.\nItinotogdok paagi sa mga donasyon na espesipikong para dian. Ipinapadara an donasyon na ini sa sangang opisina tanganing ipagamit sa mga kongregasyon na nangangaipong magtogdok o mag-remodel nin Kingdom Hall.\nItinotogdok nin daing bayad na mga boluntaryo na laen-laen an kamugtakan sa buhay. Sa dakol na nasyon, may inorganisar na mga Kingdom Hall Construction Group. An mga grupo nin mga construction servant asin volunteer nagduduman sa mga kongregasyon sa sarong nasyon, pati na sa hararayong lugar, tanganing magtabang sa lokal na mga kongregasyon sa pagtogdok kan mga Kingdom Hall ninda. Sa ibang nasyon, may ninonombrahan na kualipikadong mga Saksi tanganing maneharon an pagtogdok asin paghirahay nin mga Kingdom Hall sa rehion na inasignar sa sainda. Dawa ngani dakol na eksperto sa trabaho hale sa rehion an nagboboluntaryo sa kada lugar na may itinotogdok, an kadaklan kan mga boluntaryo hale sa lokal na kongregasyon. Paagi sa espiritu ni Jehova asin sa bilog na kalag na paghihingoa kan mga lingkod nia, nagigin posible an gabos na ini.—Salmo 127:1; Colosas 3:23.\nTaano ta inaapod na Kingdom Hall an samong mga lugar nin pagsamba?\nPaano nagigin posible an pagtogdok nin mga Kingdom Hall sa bilog na kinaban?\nNaihapot mo na daw kun ano an ginigibo mi sa samong mga pagtiripon? Siguradong mahanga ka sa kalidad kan edukasyon sa Biblia na puede mong maako dian.


Tugtugan o musikahan? (Part 2) | Magbikol Kita\nSaturday, January 29, 2022, 3:19pm\nPublished on Sunday, October 18, 2020, 10:22pm\nIntonation. Saro sa mga importanteng aspekto nin musika an pagiging apinado sa tono. Sa mga instrumentong gamit, an kwerdas igwa na nin teknolohiya ngunyan na nada-download sa mga smartphones na pwedeng gamiton para magkaigwa nin proper tuning an mga instrumento ninda. Alagad an basehan nin urag kan pagigin musiko iyo an kakayahan na madangog asin masabi kun an tono dai apinado susog sa saiyang pag-adal, kun bakong innate na abilidad. Numero uno ining pangapudan sa mga parakanta, huli ta mayong teknolohiya na nagtatama kaini lalo sa live performances kundi an tarom nin pandangog.\nSa kinaban kan akademikong musika, intonation an apod manungod sa pagigin sharp o flat kan tonong nagluluwas sa boses kan sarong singer. An problema sa intonation madaling marisa dawa kan ordinaryong mga paradangog. An mga gurang kun nakakadangog nin minakibray o minatipay na tono kan parakanta, napapatiwi; alagad an mga hobenes minasabing, “Cringe..!”\nAn pagiging flat o sharp kan tono dai sana nasosolusyunon sa paagi nin pagdangog gamit an talinga. Ini mas narereesolberan kun an gamit na pandangog iyo an isip. Inapod ining audiation ni Edwin Gordon, sarong Amerikanong researcher sa music education. Importante na an sarong singer, solo performer man sya o nasa koro, igwa nin abilidad mag-audiate. Sa sakong pagtukdo sa choir sa unibersidad, hinihinguwa ko nanggad na an kada saro sa mga estudyante nagkakaigwa nin ‘inner ear.’ Dakula an pagkakaiba kan problema sa intonation asin pagiging sintunado. An inot, nasa tono pero bakong apinado, mantang an ikaduwa mayo nanggad sa tono. An sintonado, o tone deaf sa Ingles, pag pinakanta mo mayo sa inaapod na tonal center o key kan kanta asin dai maaarog an tono na ipapasunod mo saiya. An pagtukdo nin kanta sa sintonadong parakanta, garo pagtukdo nin bayle sa sarong dai nakakamaan. Nagtutubod ako na an problema sa intonation bakong problema sa talento. Ini yaon sa kakulangan nin pagkagimata sa mismong konsepto kan perpektong tono. Kun mayo an agimadmad sa mismong aspektong ini, may posibilidad na an sarong musiko natutugkad an an tinutukar nya manungod sa saiyang musika sa ensayo pa sana.\nHarmoniya asin Pag-areglo. Para sako, an sarong musiko dakula an pagpapahalaga sa areglo o pag-areglo kan kanta. Kompositor man o performer, agyat sa sarong musiko na pahiwason, pararumon, asin padagos na maghinguwa na mapatalubo an kaaraman sa aspektong ini kan musika.\nSa sakong ekspiryensya sa pag-areglo asin pagsurat nin musika, masasabi ko na an harmoniya, na nangungurog na midbid bilang chords, iyo an nagtatao nin gubing sa sarong komposisyon. Sa gubing na ini nagdedesidir kun anong disenyo, kolor, porma, kara, asin modo an ipapaabot na esensya kan komposisyon, may tataramon man na kaiba (o liriko) o purong instrumento sana. An areglo nagtutukar sa harmonic/chordal qualities, harmonic progressions, asin instrumentation, alagad tawanan ko sanang duon an inot na duwa sa sakong mga nasambit.\nPara sako, an areglo sarong porma man nin pag-compose na iba pa sa paghaból (weave) nin melody o paglapat kaini sa liriko. An kakulangan nin kaaraman sa harmoniya, iyo man an ulang sa magayon na pag-areglo kun kaya agyat ini sa sarong musiko na midbidon an mga klase kaini. Sa tonal na musika, igwa nin lenggwahe an harmoniya na mahalagang maaraman kan musikong naggagamit kan mga ini. Sa lenggwaheng ini naaaraman an relasyon kan chords sa kada saro sa laog kan tonality o tonal center kan sarong tonal na komposisyon sa paagi nin pagtukar kan harmonic progression. Iba pang diskurso kun maaapod na harmoniya an yaon sa avant garde music na atonal.\nSabi ni Alan Belkin, igwa nin tulong kategorya an harmoniya: 1. idtong madaling dangugon; 2. idtong namimidbidan sana sa paagi nin marigmat asin tutok na pagdangog; asin 3. idtong dai talaga madadangog huli sa limitadong perception kan tawo.\nPara sako, an pag-recognize kan mga ini bilang nagkakapira sa naturang hahampangon sa pag-adal kan harmoniya madara man sato sa pagkagimata sa kun anong level nin paghinguwa hali sato an itatao ta sa paghimay kan temang ini pag-abot sa mga pag-ensayo. Bilang sarong musiko na nagtatao nin pag-areglo, nagimatan ko na importanteng gayo na an mga kalidad kan harmoniya o chords sa musika mamidbidan nin sarong musiko bako sana sa level na cognitive, kundi affective. Para sako, an pag-adal kaini kaipuhan sabayan nin pagmidbid susog sa kun anong emosyon an pinupukaw kan kada saro sa mismong nagsusurat asin sa paradangog. Sa paaging ini mas epektibo an paggamit sa pagsurat asin pag-areglo kan musika na garo paggamit nin mga sangkap sa pagluto para lalo ining mapasiram.\nAn kakulangan sa kaaraman sa harmoniya iyo an saro sa mga rason kun tano an tanog kan kadaklan sa mga musika ngunyan haros pare-pareho na sana. Importante na maagimadmadan kan mga musiko an kahalagahan kan nasabi kong pagmidbid, pagrurip, asin paghanap pa nin mga posibleng kumbinasyon o kalidad kan mga chords na ini sa inaapod na harmonic progression.\nSa sakong agi-agi bilang sarong musiko, nagkapirang beses na man akong nakahiling nin mga grupo na, kung bakong kulang, mayo talagang espwerso na tawan nin atensyon an harmoniya sa ginigibo nindang musika. Duwa, sagkod apat na beses akong nakahiling nin ensemble na nagtugtog sa okasyon alagad makamundo na kung ano an kinakantang tono kan mga parakanta na mayo na nganing harmoniya, iyo man an tinutugtog na melodya kan limang byolin, na tinutugtog man kan pyanista. Nakadalan man ako nin sarong dakulang grupo nin mga byolinista na nagtugtog nin popular love songs, alagad dawa trenta o kwarenta na sinda, makahuruhinayang na saro sanang agi kan melodya an pare-parehong tinutugtog ninda.\nPara sako, an mga nabanggit kong tema digdi, nagkakapira sana sa mga obhetong dapat yaon, asin direksyon na dapat tawan nin magkakanigong atensyon, sa ngaran nin pagtahar asin pagpararom pa kan abilidad asin kaaraman sa paggibo nin musika. Pinapatalubo kaini bako sana an tibay kan indibidwal na tagadara nin musika, kundi mismong an kultura-musika sa rona. Sa paghampang sa pagtais kan abilidad sa mga aspetong ini kan musika, kaipuhan an dedikadong espwerso, tyaga, asin disiplina na kaipuhan kan sarong tunay na musiko, bakong paratugtog sana. Ta dawa ano man na okasyon, sa entablado man o banyo sana, kung an mga nabanggit ko digdi buháy sa gimata kan nagdadara kan musika, para sako, ini musikahan na.


Haradit an mga broadcasters ngonyan ta karampanyahan na asin madali na an eleksyon pero an iba mayo pa nin KBP acreditation.\nSa lindong kan pagboot kan Kapisanan ng mga Brodkaster ng Pilipinas dai pwede an maski siisay sana magtaram sa aire lalo na sa radyo bilang anchorman, komentarista o maski field reporter na dai nakapasar sa accreditation exam na itinatao kan KBP.\nHaro-halawig nang panahon na an representante kan KBP haling Manila dai nagdidigdi sa Naga tanganing magtao nin test.\nAn ibang accredited members dai man nakaka-renew o nakakapabago kan saindang accreditation sagkod ngonyan.\nAn mga taga- Camarines Norte na nagkukua nin exam sa Naga sige na an harapot kun pano mare-renew an saindang membership ta dai na kayang magpa-Manila pa.\nAn paso na an accreditation pakalihis nin tolong taon dai na togot na magbroadcast on the air.\nAn lihitimomg miyembro kan KBP ta valido an saiyang paguiguin miyembro o KBP accredited broadcaster, kun iparayo nin Diyos bawian nin buhay maresibe nin 100 mil pesos para sa pamilyang nawalat ta naka-siguro an saiyang buhay. Alagad kun nagadan siyang paso na an saiyang accreditation mayo siyang mareresibe maski sarong sentimo.\nAn pangapudan ngonyan sa KBP sa lokal asin nasyonal: ano na an nangyayari?\nGaro mayo na nin disiplina an mga nagtatararam sa radyo asin telebisyon, an mga bareta puro translation kan mga hali sa Manila asin abroad na English o Tagalog kaya pati an Bikol sarala.\nBakong arog kadto kan mga panahon na burunyog an KBP asin mga broadcasters sa Bikol ngonyan nagdudurulak na an iba pero mayo man nagsasaway o nag-didisiplina sainda.\nIgwa ngani nin politiko na bako man broadcaster asin dai man accredited kan KBP an sige an taram permanente na pati, may mga alipores lang na nagto-toss kan volleyball bago mag-kill.\nInabandonar an Community Advisory Board o CAB na iyo na lang an natatada sa enterong Pilipinas digdi sa Camarines Sur pero reconicido an chairman ta iyo an dulukan kun may mga mahalagang pangangaipo.\nAn sectoral representation na compuesto nin mga representantes kan mga abogado, kan mga doctor, mga padi asin iba pang sektor pinabayaan.\nAn problema ngonyan kan mga broadcasters ta mayo nang ibang kinatatakutan kundi an saindang among na nagpapa-sweldo sainda pero mayo na nin self regulating body arog kan KBP na mamato-mato kan saindang aro-aldaw na aktibidades on air asin off air.\nMahal man pati an bayad sa accreditation exam na nag-aabot 600 pesos pero maski ka maka-pasar kun mayo saimong magkua nin estasyon, jobless ka man guiraray. Pwedeng volunteer o community pantry sa radyo asin telebisyon an saimong aaboton.\nSa renewal inaabot 900 pesos para sa tolong taon, an problema ta an iba dai nakaka-renew ta dai man nagdidigdi an taga-Manila na representante kan KBP. Pano kun may imherhensiyang mangyari sa saindang buhay?\nIgwa man kutang gustong buhayon liwat an ATRACS o Association of TV and Radio Announcers of Camarines Sur pero dakol an nagkokontra lalo na an politiko kun dai ninda mailalaog sa saderi nindang bulsa.\nIgwa man nagpapabor basta magamit ninda personalmente an organisasyon. An mga orihinal na miyembros kan ATRACS pabor man kuta tanganing maibalik an unidad asin pagkakasararo sa industriya, maguin propesyonal an mga broaadcasters asin malangkawan man an saindang mga sweldo.\nIni an panahon na an KBP na maghiro para sa kapakanan ka mga working broadcasters bako para sa mga managers asin may saderi kan estasyon asin networks.\nPanahon man na an mismong para-antabay, paradangog o paradalan---live streaming na pati sa FB asin ibang social media platforms ngonyan nadadalan sa enterong kinaban pati kan mga OFWs na magkasararo man sinda sa pag-omaw kan mga broadcasters sa marhay na calidad kan saindang mga programa alagad dapat magtuyaw asin mag-prangka kan saindang pag-tatsar kan mga sala kun kinaka-ipuhanan.


NFA rice nagkukulang na\nNa-aalarma na an mga National Food Authority (NFA) sa manlaen-laen na provincia digdi sa rehiyon Bikol maging sa iba pang rehiyon sa pagkulang kulang nin stock nin bagas kan agencia matapos ipapundo kan administrasyon Duterte an pag-angkat nin bagas sa ibang nasyon asin kinakaipuhan na an 250 metrico toneladang bagas nganing macierto an suficienteng stock\nIgwang fondo para sa palay procurement an gobierno alagad an mga paraoma envez na ipabakal sa NFA an saindang inaning paroy, dinadara na sa pribadong comprador mantang mas halangkaw an presyo kan paroy na tinotungod ninda sa mga paraoma na cantidad P18 hasta P20 cada kilo alagad sa NFA nakapako sana sa P17.20 cada kilo.\nMagkukulang na an food security kan agencia asin an saro sa temporaryong solusyon ninda na limitaran muna an pigsusuplay na NFA rice sa mercado asin sa mga retailers kaini sa mga barangay.\nKan mga nakaaging bulan sa saindang palay procurement program nakakabakal sinda nin 60 mil hasta 80 mil na sakong paroy aroaldaw gikan sa paraoma alagad sa ngonian abot na sana sa on por ciento an saindang nababakal.\nIni an kinumpirmar ni Camarines Sur NFA Provincial Manager Yolanda Navarro ki Congresista Gabriel H. Bordado kan tercer distrito kan CSur asin sa nagkaperang miembros kan media sa Ciudad nin Naga.\nKun dakul an suplay kan NFA rice sa mga mercado nakakatabang ini nganing maging estable an presyo kan commercial rice alagad kun mayo nang imported rice ciertong magpaparalangkaw an presyo kan bagas sa mercado.\nAn kawaran nin imported rice asin kulang an nagpapatungod nin paroy sa mga NFA bako lang digdi sa Bikol an apektado alagad sa enterong nasyon na kaipuhan an dugang na suplay na 250 metrico toneladang bagas, segun pa sa NFA.\nNFA NAGHAHAGAD TABANG SA CONGRESO\nPigbuyagyag pa kan NFA Provincial Manager na naglalaom siya kan tabang ni Congresista Bordado nganing makaabot an isyu sa gobierno nasyonal asin sa congreso.\nAn legislador nagpahayag na an problemang ini sa suplay nin bagas asin sa isyu sa rice importation saiyang dadarahon sa congreso sagcod na paagihon niya sa privileged speech.\nPig-osipon pa ni Navarro na igwa na sana sindang stock na 13,840 sakong bagas sa bodega kan NFA sa Pili, Camarines Sur. An satong provincia nakaka-consumo nin labi sa 13 mil na sakong bagas sa laog nin tolong aldaw, kun ini gagamiton mauubos an saindang stock sa laog nin tolong aldaw.\nSaiya pang sinabi na sindang mga NFA Provincial Manager sa manlaen-laen na provincia nagdudulot sa mga congresista lambang distrito nganing ipaabot an sinambit na problema.\nDigdi sa CSur an saiyang enot na nadulok iyo si Bordado asin isusunod niya an iba pang legislador kan Camarines Sur.\nDinagdag pa kan NFA oras na iimplementar na kan DSWD an pagdistribuer ayudang bagas sa mga benepisyaryo kan 4Ps kinakaipuhan an 162 mil na sakong bagas cada bulan sa Bikol. Dai pa kaayon digdi si binabakal na bagas sa sainda kan mga district jail o BJMP asin LGUs. (DPA)


An Banwaan nin Israel Naglaog sa Dagang Panuga | Mensahe kan Biblia\nAn Banwaan nin Israel Naglaog sa Canaan\nPinangenotan ni Josue an Israel sa pagsakop sa Canaan. Tinawan ni Jehova nin kosog an mga hokom na iligtas sa pang-aapi an saiyang banwaan\nMGA siglo pa bago maglaog an Israel sa Canaan, an dagang iyan ipinanuga na ni Jehova sa mga magikan ki Abraham. Ngonyan, sa pangengenot ni Josue, madali nang sadirihon kan mga Israelita an Dagang Panuga.\nHinokoman nin Dios an mga Cananeo na maninigong laglagon. Pinano ninda an dagang iyan nin grabe kamakasusupog na seksuwal na mga gibo saka nin daing herak na pagpabolos nin dugo. Huli kaini, dapat na biyong laglagon an mga siudad nin mga Cananeo na sasakopon kan mga Israelita.\nMinsan siring, bago maglaog sa dagang iyan, nagsugo si Josue nin duwang espiya, na nagdanay sa siudad nin Jerico sa istaran nin sarong babae na an ngaran Rahab. Pinadagos nia sa saiyang istaran an mga espiya asin prinotehiran sinda dawa ngani aram nia na sinda mga Israelita. Si Rahab nagtubod sa Dios kan mga Israelita, huling nadangog nia an manongod sa mga pagliligtas ni Jehova para sa saiyang banwaan. Pinapanumpa nia an mga espiya na sia asin an pamilya nia dai ninda gagadanon.\nPakatapos kaiyan, kan an mga Israelita maglaog sa Canaan asin makilaban sa Jerico, milagrosong pinabagsak ni Jehova an mga lanob nin Jerico. An mga soldados ni Josue nagdaraguso palaog asin linaglag an siudad na iyan, alagad dai ninda ginadan si Rahab asin an saiyang pamilya. Dangan, paagi sa marikas na kampanya militar sa laog nin anom na taon, nasakop ni Josue an dakulang mga parte kan Dagang Panuga. Pakatapos kaiyan, an dagang iyan pinarteparte sa mga tribo nin Israel.\nKan patapos na an saiyang halawig na panahon nin paglilingkod sa Dios, tiniripon ni Josue an banwaan. Ipinagirumdom nia sa sainda an mga ginibo ni Jehova sa mga apoon ninda asin dinagka nia sinda na paglingkodan si Jehova. Minsan siring, pagkagadan ni Josue asin kan saiyang dayupot na mga kaibaiba, binayaan kan mga Israelita si Jehova tanganing maglingkod sa falsong mga dios. Sa laog nin mga 300 na taon, an nasyon dai pirmeng nagkukuyog sa mga ley ni Jehova. Kan panahon na iyan, tinogotan ni Jehova na apihon sinda kan mga kaiwal nin Israel, siring baga kan mga Filisteo. Alagad kan an mga Israelita maghagad nin tabang ki Jehova, nagnombra sia nin mga hokom—12 gabos—tanganing iligtas sinda.\nAn panahon kan mga Hokom na isinasaysay sa libro nin Hokom nagpoon ki Otniel asin nagtapos ki Samson, na sa pisikal iyo an pinakamakosog na tawo na nabuhay kasuarin man. An pundamental na katotoohan na paorootrong ipinapaheling sa nakakapukaw sa boot na pagkasaysay na nakasurat sa libro sa Biblia na Hokom iyo ini: An pagkuyog ki Jehova nagbubunga nin mga bendisyon, an dai pagkuyog nagbubunga nin kapahamakan.\n—Basado sa Josue; Hokom; Levitico 18:24, 25.\nTaano ta dai ginadan ni Jehova si Rahab asin an saiyang pamilya?\nAno an ginibo kan mga Israelita pagkagadan ni Josue?\nAnong pundamental na katotoohan an ipinapaheling sa libro sa Biblia na Hokom?\nI-share I-share An Banwaan nin Israel Naglaog sa Canaan


Casong dengue sa Naga naglangkaw 108%\nPalaog na sa mga bulan nin ‘’ber’’ panahon nin tig-uran, alagad padagos naglalangkaw an casong dengue sa viente sieteng barangay asin duwa na an binawian na parejong babae na nag-eedad nin 27 años sa brgy. Pacol asin 74 años sa brgy. Abella.\nSi Consejal Sonny Rañola, pamayo kan Committee on Health sa saiyang privilege speech sa sesyon regular kan Sangguniang Panlungsod nagpahayag na puon kan Enero 1 hasta Agosto 22, 2019 nagsakat na sa 380 an caso asin posibleng maglangkaw pa mientras na panahon na nin tig-uran.\nNaglangkaw nin 108 por ciento kumpara sa kaparejong peryodo kan taon 2018.\nSa viente sieteng barangay an limang nangengenotan iyo an mga barangay kan Pacol na igwang 50 caso asin saro na an binawian nin buhay, brgy. Concepcion Pequeno – 40 caso, Cararayan – 35, San Felipe – 31, Carolina asin Mabulo parejong igwa nang tig-a 21 caso.\n‘’Alarming’’ na an dengue mantang labi na sa doble an caso kumpara kan nagtalikod na taon.\nTanganing paurogon an campaña laban sa dengue, pinangenotan ni Rañola an pagpasar nin P700 mil na appropriation ordinance asin sinuportaran kan gabos na miembros kan Sangguniang Panlungsod mientras na saro sa pighurot ni Alcalde Nelson Legacion na kaipuhan an fondo kasunod kan pinaluwas na Executive Order 2019-038 na nagbibilog kan Naga City Anti-Dengue Task Force.\nAn fondo para sa mga gigibohon na fogging operations sa mga barangay, suporta sa implementasyon kan ‘4S strategy’’ bulong asin iba pang paagi sa pagsugpo laban sa mosquito-borne disease.\nAn EO 2019-038 nganing maghimo nin mga programa an mga barangay council para mag-organisar kan saindang kanya-kanyang anti-dengue task force na maserbe na kaipuhan an mga kagharong maggibo nin preventive action contra sa paglakop kan dengue.\nAn aksyon na ini kan City Hall kasimbagan sa declarasyon kan Departamento de Salud (DOH) sa national dengue epidemic. (DPAureus)


Ano an tamang relihiyon para sako?\nHapot: Ano an tamang relihiyon para sako?\nSimbag: Sa mga kakanan ngunyan, pwede na kitang mag-order nin kakanon sa paagi kan pakalutong gusto ta. An ibang tindahan nin kape inoorgolyo an dakol na klase asin namit kan saindang kape. Maski pa mabakal nin harong asin sakayan, makakakua kita nin saro na igwa kan klase na gusto ta. Bako na lang nagkakapira an pagpipilian ta sa kun ano man na bagay. Makakahanap ka nin gabos na gusto mo base sa saimong personal na gusto asin kaipuhan.\nPano man an relihiyon na para saimo? Sarong relihiyon na dae ka makokonsensiya, mayong istriktong ipinapagibo, asin kun ano man na ipinagbabawal? Igwa kayan, arog kan sinabi ko. Pero ano daw an relihiyon, sarong bagay na pwede tang pilion arog kan pagpili kan namit kan sorbetes?\nKadakol na relihiyon an nakakakua kan satuyang atensyon ngunyan na panahon, kaya ano ta pipilion ta si Hesus kesa ki Muhammad o Confucius, Buddha, Joseph Smith, Quiboloy asin Felix Manalo? Bakong gabos na mga relihiyon na ini dadarahon kita sa langit? Bakong pare-pareho man sana an mga ini? Pero an totoo, bako man gabos na relihiyon dalan paduman sa langit, arog na bako man gabos na agihan paduman sa Manila.\nSi Hesus sana an igwang awtoridad hali sa Dios huli ta si Hesus sana an nabuhay liwat hali sa kagadanan. Si Muhammad, Confucius, asin an iba pa yaon pa sa saindang mga lolobngan hanggang sa aldaw na ini. Pero si Hesus, sa paagi kan Saiyang kapangyarihan, nabuhay liwat matapos an tolong aldaw matapos Siyang nagadan sa krus. Siisay man na igwang kapangyarihan tumang sa kagadanan angay kan satong atensyon. Siisay man na may kapangyarihan tumang sa kagadanan maninigo na satong dangugon.\nKadakol kan ebidensya na si Hesus nabuhay liwat. Inot, igwang limang gatos katawo na nakahiling na si Kristo nabuhay liwat. Bakong basta-basta an limang gatos asin dae ini pwedeng basang-basangon. Saro pa an pinaglubungan ni Hesus na mayo nang laog. Napugulan kuta kan mga kaiwal ni Hesus an bareta kan pagkabuhay Niyang liwat sa paagi kan pagpahiling kan gadan asin nalalapang hawak Niya pero mayo man sindang mapapahiling! Mayo nang laog an Saiyang lubungan. Mahahabon daw kan Saiyang mga disipolo an Saiyang hawak? Nababantayan ini kan mga armadong soldados. An Saiyang mga para sunod nagdurulag huli sa katakutan kan Siya inaresto asin ipinako sa krus kaya harayo sa katotoohan na an mga ini matumang sa mga soldados. Dai matatago an kamtotoohsn na si Hesus nabuhay liwat hali sa kagadanan.\nSa liwat, siisay man an igwang kapangyarihan tumang sa kagadanan maninigong dangugon. Si Hesus pinatotoohan an Saiyang kapangyarihan kaya kaipuhan tang dangugon an Saiyang mga tataramon. Si Hesus iyo an solong dalan paduman sa kaligtasan (Juan 14:6). Siya bakong saro sa dakol na dalan. Si Hesus an dalan.\nAsin sinabi man ni Hesus, “Madya kamo sa sako gabos na nagpapagal asin nagagabatan, asin tatawan ko kamo nin pahingalo” (Mateo 11:28). Yaon kita sa sarong kinaban na pano nin pagsakit asin problema. Halos gabos kita igwang mga kamunduan, nalugadan, asin katakutan. Ano an gusto ta? Makabalik sa Dios o basta lang na relihiyon? Sarong buhay na Paraligtas o saro sa kadakol na gadan na “propeta”? Sarong makahulugan na relasyon o mayong kamanungdanan na mga ritwal? Si Hesus bakong saro sa mga pagpipilian – Siya an dapat pilion!\nSi Hesus iyo an tamang “relihiyon” kun ika naghahanap nin kapatawadan (Mga Gibo 10:43). Si Hesus iyo an tamang “relihiyon” kun ika naghahanap nin maogmang relasyon sa Dios (John 10:10). Si Hesus iyo an tamang “relihiyon” kun ika naghahanap nin daing katapusan na harong sa Langit (Juan 3:16). Ipamugtak ta an satuyang pagtobod ki Hesu-Kristo bilang satuyang Paraligtas; dae ta ini pamamasulan! Magtiwala kita sa Saiya para sa kapatawadan kan satong mga kasalan.\nKun gusto mong magkaigwa nin “tamang relasyon” sa Dios, uni an sarong pamibi. Rumdumon mo na dae ka maliligtas sa paagi kan pagpamibi mo kaini o iba pang mga pamibi. Sa pagtobod sana ki Hesu-Kristo asin sa ginibo niya sa krus ika maliligtas sa kasalan. An pamibing ini saro sanang paagi na maipahiling mo sa Kaguranganan an pagtobod mo asin pagpasalamat mo sa saiya sa pagtao niya nin paagi na ika maligtas. “Kagurangnan, aram ko na ako nagkasala tumang sa saimo asin dapat sanang padusahan pero inako ni Hesu-Kristo ang padusa na para sakuya nganing sa paagi sa pagtobod saiya ako mapatawad. Ibinubugtak ko an sakuyang pagtiwala saimo para sa sakong kaligtasan. Salamat sa saimong makangangalas na biyaya asin pagkaherak – an regalo na buhay na daeng kasagkudan! Amen!”


NAKATIWANG-WANG NA TULAY: Pinunan ni GMA dai pinadagos ni PNoy\nNakatiwang-wanag na San Antonio Iriga City-Salvacion Polangui Bridge, ipapadagos giraray kasunod kan asegurasyon sa OPABA ni DPWH Sec Mark Villar na papabulosan nin fondo. (OPABA FB)\nPinunan an patrabajo kan milyones peso na tulay na makonektar hale sa sarong barangay sa Ciudad nin Iriga pasiring sa Polangui, Albay alagad pagtukaw nin bagong administrasyon sa Malacañan dai na pinadagos asin sa ngonian nakatiwang-wang an proyecto.\nMaabot sa 120 metros an laba kan tulay asin pigkakarkulo nagcacantidad nin P100 milyones alagad hinahanap pa an record sa DPWH kan tunay na cantidad asin siisay nakakontrata kan proyecto.\nNagkaperang residentes kan Barangay San Antonio, Ciudad nin Iriga an nag-osip sa Office of the Presidential Assistant for Bicol Affairs (OPABA) asin Presidential Anti-Corruption Commission (PACC) sa nakatiwang-wanag na proyecto sa San Antonio Iriga City asin Salvacion, Polangui, Albay.\nSi Tammy Lee, regional coordinator kan PACC Bicol nagpahayag sa Bicol Mail na sa saindang inisyal na imbestigasyon an proyecto pigpunan kan panahon ni dating Presidente Gloria Macapagal-Arroyo alagad dai na pinadagos sa bagong administrasyon ni dating Presidente Benigno S. Aquino III na pigtutubodan an dahilan sa politica.\nNagkaperang concern citizens sa Ciudad nin Iriga an nagsombong asin pigkuanan nin retrato nganing ipadara sa saindang opisina, sabi pa ni Lee.\nPigsusog kan OPABA asin PACC an proyecto sa 5th Engineering District kan Department of Public Works and Highways (DPWH) sa Baao, Camarines Sur alagad an district engineer digdi dai nag-aaram kan patrabajo mantang bako pa siya kaidto an DE.\nAn paliwanag ni DE Nestor Gurimbao na bako pa siya an pamayo kan engineering district kan punan an patrabajo.\nPig-aaraman na kan OPABA asin PACC kun igwang counterpart na fondo an lokal na gobierno kan Camarines Sur asin Albay.\nSECRETARY VILLAR TOLOS NAG-AKSYON\nNaghinayang an OPABA asin PACC sa milyones peso na gastos asin saindang dinulok ki DPWH Secretary Mark Villar nganing ipadagos asin mapabulosan nin fondo.\nTolos nag-aksyon si Villar asin pigtagamahan nin fondo para sa ngonian na taon asin ini malaog sa Build-Build-Build program ni Presidente Rodrigo Duterte.\nAn saindang ahencia bako lang mag-imbestigar kan may anomaliyang proyecto alagad magtabang nganing mag-asenso an rehiyon Bicol, sabi pa kan PACC. (dpa)


Pagpalayas ki Ismael asin kan saiyang Ina, ki Gustave Doré\nSi Hagar (/heɪˈɡɑːr/ hay-GAR; Hebrew: הָגָר, Modernong Hagar, Tiberianong Hāgār, dai aram ginikanan, Arabo: هاجر Hājar; Latin: Agar) sarong persona nasasambit sa Libro nin Genesis kan biblia. Siya sarong surogoon ni Sarah na dugong Ehipto na itinao niya sa saiyang agom na si Abraham ngane magkaigwang aki ta siya gurang na asin dai na maaki. Mala ta an pagsaro kan duwa nagbunga ki Ismael, an matua ni Abraham., na siya an kapu'ngalan kan mga Ismaelita. \nAn pangaran na Hagar yaon sa Libro nin Genesis asin ta ini padupyas sanang natomoyan sa Koran kun saen siya an sinasabing ikaduwang agom ni Abraham. Sa Kristianismo hinihiling si Hagar na sarong sambay ni Abraham.\n↑ https://www.biblegateway.com/resources/all-women-bible/Hagar Kinua 14-05-17\n↑ https://www.gotquestions.org/Sarah-Hagar.html Kinua 14-05-17\n↑ http://www.womeninthebible.net/women-bible-old-new-testaments/hagar/ Kinua 14-05-17\nKinua sa "https://bcl.wikipedia.org/w/index.php?title=Hagar&oldid=163726"\nMga babae sa Daan na Tipan\nMga babae sa bibliyang Hudyo\nHuring binago an pahinang ini kaitong 14 Mayo 2017, alas 08:47.


BASAHON SA Albanian Aleman Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Ga Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Papiamento (Curaçao) Polish Portuguese Pranses Romanian Samoan Setswana Shona Silozi Slovak Slovenian Sranantongo Swahili Thai Tsonga Turkish Ukrainian Urdu Vietnamese Zulu\nKan madali na siang magadan, ginibo kan fiel na patriarkang si Jacob an huring kahagadan na ini: “Ilobong nindo ako kaiba kan sakong mga ama sa lungib na nasa kapatagan ni Efron na Hiteo, sa lungib na nasa kapatagan nin Macpela na nasa atubangan nin Mamre sa daga nin Canaan.”—Genesis 49:29-31.\nPINAONRAHAN ni Jose an kahagadan kan saiyang ama paagi sa pag-aprobetsar sa sarong kostumbre na sinusunod sa Egipto kan panahon na idto. Pinagbotan nia “an saiyang mga oripon, an mga doktor, na embalsamaron an saiyang ama.” Segun sa pagkasaysay na manonompongan sa Genesis kapitulo 50, inubos kan mga doktor an pinagkatodan nang 40 aldaw tanganing andamon an bangkay. Dahelan sa pag-embalsamar ki Jacob nakabiahe nin mga 400 kilometros an dakula, maluway na karaban nin mga miembro nin pamilya asin mga dignitaryo sa Egipto tanganing darahon an bangkay ni Jacob sa Hebron para ilobong.—Genesis 50:1-14.\nPosible daw na maabot an aldaw na manonompongan an inembalsamar na bangkay ni Jacob? Harayong marhay na mangyari iyan dawa sa pinakamarahay na kamugtakan. An Israel sarong matubig na rehion, na naglilimitar sa klase nin arkeolohikong mga gibo nin tawo na nadiskobre duman. (Exodo 3:8) Kadakol kan suanoy na bagay na metal asin gapo, alagad an kadaklan sa mas maluyang mga bagay, siring baga nin tela, anit, asin inembalsamar na bangkay, dai nagtagal huli sa alumaad asin sa natural na mga pagbabago sa paglihis nin panahon.\nAno man nanggad an pag-embalsamar? Taano ta ginigibo iyan? Iyan daw para sa mga Kristiano?\nSaen Nagpoon an Kostumbreng Iyan?\nAn pag-embalsamar pinakang-angay na ikalaladawan bilang an pagpreserbar kan bangkay nin tawo o hayop. An mga historyador may tendensiang umoyon na an pag-embalsamar nagpoon sa Egipto alagad ginigibo man kaidto kan suanoy na mga Asirio, Persiano, asin Escita. Nagpoon gayod an enot na interes asin pag-eksperimento sa pag-embalsamar kan may madiskobreng mga bangkay na nakatalbong sa baybay kan desierto asin napreserbar sa natural na paagi. An siring na pagkalobong nakaolang sa alumaad asin aire na makaabot sa bangkay, sa siring napogolan an paglapa. An nagkapira may teoriya na nagpoon an pag-embalsamar kan may manompongan na mga bangkay na napreserbar sa natron (sodium carbonate), sarong lehia na abunda sa laog asin palibot nin Egipto.\nAn pasohan kan embalsamador iyo na papondohon sana an natural na ginigibo nin mga bakterya na nagpopoon sa laog sana nin pirang oras pagkagadan, na nagigin dahelan na malapa an bangkay. Kun maoolang an prosesong ini, mapopondo an paglapa o kisuerra paluluwayon iyan nin harohalawig. Tolong bagay an kaipuhan: preserbaron an bangkay sa garo buhay na kamugtakan, olangon an paglapa, asin gibohon na dai nadadanyaran nin mga insekto an bangkay.\nInembalsamar kan mga Egipcio an saindang mga gadan prinsipalmente huli sa relihiosong mga dahelan. An saindang ideya manongod sa buhay pagkagadan konektado sa pagmawot na danay na makakomunikar sa pisikal na kinaban. Naniniwala sinda na an saindang hawak gagamiton sa bilog na panahon na daing sagkod asin tatawan liwat nin buhay. Minsan ngani lakop an pag-embalsamar, sagkod ngonyan mayo pang nanompongan na Egipciong salaysay kun paano iyan ginibo. An pinakamarahay na rekord iyo an sa Griegong historyador na si Herodoto kan ikalimang siglo B.C.E. Minsan siring, ibinareta na an pagprobar na mareprodusir an mga resulta paagi sa paggamit kan instruksion na itinao ni Herodoto daing gayo nagin mapanggana.\nIyan daw Para sa mga Kristiano?\nSi Jacob inembalsamar kan mga bako niang kapareho an relihiosong mga paniniwala. Pero, kan iintriga ni Jose an bangkay kan saiyang ama sa mga doktor, harayoon na mangyari na hinagad niang magkaigwa nin mga pamibi asin rituwal na posibleng marhay na kaiba sa pag-embalsamar na ginibo sa Egipto kan panahon na idto. Si Jacob asin Jose pareho tawong may pagtubod. (Hebreo 11:21, 22) Minsan ngani minalataw na dai ipinagboot ni Jehova, an pagpreserbar sa bangkay ni Jacob dai sinasambit na may pagdesaprobar sa Kasuratan. An pag-embalsamar ki Jacob bakong sa katuyohan na magin ehemplo para sa nasyon nin Israel o para sa Kristianong kongregasyon. Sa katunayan, mayo nin espesipikong mga instruksion sa Tataramon nin Dios dapit sa temang iyan. Pakatapos na embalsamaron si Jose mismo sa Egipto, mayo nin dugang pang pagkasambit sa Kasuratan manongod sa gibohon na iyan.—Genesis 50:26.\nAn lapa nang mga bangkay nin tawo na nanompongan sa mga lolobngan sa Palestina nagpapaheling na bakong kostumbre nin mga Hebreo na embalsamaron an mga gadan, kisuerra bakong para sa halawig na pagpreserbar. Halimbawa, si Lazaro dai inembalsamar. Minsan ngani pinatos sia nin tela, may mga nag-aalangan kan hahaleon na an gapong pansulat sa lolobngan. Huling si Lazaro apat na aldaw nang gadan, segurado kan saiyang tugang na babae na mamamarong kun bubukasan an lolobngan.—Juan 11:38-44.\nInembalsamar daw si Jesu-Cristo? Dai sinusuportaran kan pagkasaysay sa Ebanghelyo an konklusyon na ini. Kan panahon na idto, kostumbre kan mga Judio na andamon an bangkay na naggagamit nin mga espesya asin ungguento bago iyan ilobong. Halimbawa, tanganing andamon an bangkay ni Jesus, si Nicodemo nagtao nin kadakol na espesya para sa katuyohan na ini. (Juan 19:38-42) Taano ta kadakol na espesya? An odok sa pusong pagkamoot asin paggalang ki Jesus puedeng nakapahiro sa saiya na magpaheling nin siring na pagigin buka an palad. Dai kita dapat na magkonklusyon na an siring na paggamit nin mga espesya para sa pagpreserbar kan bangkay.\nSasayumahan daw nin sarong Kristiano an kostumbre na pag-embalsamar? Sa realistikong punto de vista, an pag-embalsamar pag-atraso sana kan dai malilikayan. Hale kita sa kabokabo, asin sa kabokabo man kita mabalik pagnagadan. (Genesis 3:19) Alagad gurano iyan kahaloy poon sa pagkagadan sagkod sa lobong? Kun an mga miembro nin pamilya asin katood maghahale pa sa harayo asin may pagmawot na maheling an bangkay, daing duda na minsan paano kaipuhan na embalsamaron an bangkay.\nKun siring, sono sa Kasuratan, dai kaipuhan na paghaditan kun may mga kahagadan sa lokal na nagboboot na embalsamaron an bangkay o mawot kan mga miembro nin pamilya na gibohon ini. An mga gadan ‘mayo man lamang nin pakaaram.’ (Eclesiastes 9:5) Kun sinda nasa girumdoman nin Dios, sinda bubuhayon liwat sa saiyang ipinanugang bagong kinaban.—Job 14:13-15; Gibo 24:15; 2 Pedro 3:13.\n[Kahon/Ritrato sa pahina 31]\nPAG-EMBALSAMAR—KAIDTO ASIN NGONYAN\nSa suanoy na Egipto, an klase nin pag-embalsamar sa bangkay nakadepende sa kamugtakan sa buhay nin sarong pamilya. An asensadong pamilya posibleng marhay na pinili an minasunod na prosedimiento:\nAn hotok hahaleon na pinapaagi sa dongo na ginagamitan nin instrumentong metal. Pakatapos kaiyan, an bungo linalagan nin angay na mga bolong. Kalabot sa sunod na lakdang an paghale kan gabos na organo sa laog nin hawak apuera sa puso asin bato. Tanganing mabuksan an tulak, kaipuhan na gurotan an bangkay, alagad ibinilang ining kasalan. Tanganing maebitaran an kontrobersial na isyung ini, an mga embalsamador na Egipcio nagkukua nin sarong tawo na inaapod na paralaslas tangani na iyong gumurot. Sia minadulag pakatapos tolos kaini, huli ta mga pagmaldisyon asin paggapo an padusa sa krimen daang ini.\nPakatapos na halean nin laog an tulak, hinuhugasan iyan na marhay. An historyador na si Herodoto nagsurat: “An laog kan tulak pinapano ninda nin pinakapurong dinokdok na mirra, casia, asin gabos na iba pang klaseng espesya apuera sa kamangyan, saka tinatahi an linaslasan.”\nSunod, pinamamara an bangkay paagi sa pagbabad kaiyan sa natron nin 70 aldaw. Pakatapos kaiyan, hinuhugasan an bangkay asin ekspertong pinapatos nin lino. Dangan an lino linalahidan nin dugta o sarong klase nin mapulot na kemikal na bagay na nagseserbing pandukot, asin an momiya ilinalaag sa sarong madekorasyon na kahoy na kahon na kinortehan na magkaigo an tawo.\nNgonyan, an pag-embalsamar puedeng gibohon sa kadikit na sanang oras. Ginigibo iyan paagi sa pagsaksak nin igong fluido na pang-embalsamar sa mga litid asin ugat siring man sa laog kan tulak asin daghan. Sa nag-aging mga taon, laen-laen na solusyon an naimbento asin ginamit. Minsan siring, huli sa gastos asin pagigin ligtas sa peligro, an formaldehyde iyo an solusyon na pang-embalsamar na ginagamit sa parate.\nAn bulawan na lungon ni Hadeng Tutankhamen\nI-share I-share Pag-embalsamar—Iyan daw Para sa mga Kristiano?